“Манзилим боғ ичрадир, саҳрога ошиқ бўлмишам” « Ўзбекистон Халқ Ҳаракати\n“Манзилим боғ ичрадир, саҳрога ошиқ бўлмишам”\n23 July 2014 - 7:04\nТаниш қўшиқлар саҳифасининг бугунги сони “Ошиқ бўлмишам” қўшиғига бағишланди. Махтумқулининг 1750 йилда ëзган ғазали 1969 йилда илк бора ўзбек ҳофизи Комилжон Отаниëзов тарафидан ижро қилинди.\nАввалига тўю томошаларда айтилган бу қўшиқ “Комилжон Отаниëзов куйлайди” деган фильмдан ўрин олгач¸ халқ орасида машҳур бўлди.\nКомилжон Отаниëзов билан бирга ишлаган санъаткор Гавҳар Матëқубова эслайди.\nГавҳар Матëқубова: “Ошиқ бўлмишам” ашуласи аслида достон куйида айтилган. Махтумқули ғазали бу.\nОзодлик: Комилжон ака бу қўшиқни биринчи марта қачон ижро этган?\nГавҳар Матëқубова: Менимча¸ ўзининг 50 йиллигида айтган бўлса керак.\nОзодлик: Нечанчи йилда?\nГавҳар Матëқубова: 1967 йилда. Ўша йили Комилжон ака 50 ëшга кирди. Ўша пайтда Худойберган Девонов кинотеатрининг биринчи очилиши эди.\nМен 1963 йилдан 1975 йилгача Комилжон Отаниëзовнинг раққосаси бўлиб ишлаганман. Тўйларда¸ концертларда у киши била бирга қатнашар эдим.\nМен санъатга илк қадамимни Комилжон аканинг ансамблида ташлаганман. Бу шеърнинг маъноси ҳақида энди шоирлар гапириб беришар.\nГавҳар Матëқубова ëшлигида “Комилжон Отаниëзовнинг раққосаси” сифатида шуҳрат топди.\nОзодлик: Комилжон ака нимага бу қўшиқни танлади? Бу анча узун¸ айтиш мумкинки¸ диний қўшиқ.\nГавҳар Матëқубова: Қаранг¸ мумтоз ашулалар бор¸ шўх ашулалар бор¸ севги ҳақидаги ашулалар бор¸ насиҳат ашулалар бор. Фильм ишланган пайтда¸ режиссëрлар ҳар бир ашуланинг ўзига хос қиррасини танлаган ҳолда ишлашган.\nБиласизми¸ устоз сувораларни¸ мақомларни яхши айтган. У пайтлар энди мақом ва суворалар сал четга сурилган пайтлар эди. Бу куй шунинг учун танланган бўлса керак. Бу мумтоз куй. Ҳам мақомга ўтади¸ ҳам суворага ўтади.\nОзодлик: Комилжон ака бу қўшиқни тор жўрлигида жонли ижро қилган-а?\n– У пайтларда жонли ижро бўлган. Бу фильм 1969 йилда апрел ойида¸ тутлар ва ўриклар гуллаб турган пайтда суратга олинган. Жонли ижро бўлганини фильмни кўрсангиз ҳам биласиз¸ дейди Гавҳар Матëқубова.\nГавҳар Матëқубованинг айтишича¸ ўтган асрнинг 60- йилларида бир маҳаллада бир ë икки уйда телевизор бўлган. “Комилжон Отанëзов куйлайди” деган фильм намойиш қилинган куни бу уйларга одам сиғмай кетар эди.\nËғоч қути ичидаги жимитдаккина кўкимтир ойнакда бошига дўппи кийган¸ саловатли бир ҳофизнинг тут тагидаги сўри устида қўлида тор олиб қўшиқ айтаëтгани акс этади.\nЎзи ғойиб¸ зулфлари ялдога ошиқ бўлмишам\nМанзилим боғ ичрадир саҳрога ошиқ бўлмишам.\nКомилжон Отаниëзов ижросидаги бу қўшиқни халқ қайта-қайта талаб қилиб эшитар эди¸ деб эслайди таниқли ашулачи Олмахон Ҳайитова.\n– Халқимиз бу ашулани жуда кўп талаб қилар эди. Устоз Комилжон ака уч-тўрт марталаб такрорлаб айтиб берар эди. Ҳаëтдаги яхшилик¸ ëмонликлар¸ қийинчиликларни олиб ëзганда бу шоир¸ дейди Олмахон Ҳайитова.\nЭй ëронлар бир юзи гул¸ ойга ошиқ бўлмишам¸\nБарчалар мақсуди гул раънога ошиқ бўлмишам.\nОлмахон Ҳайитовага кўра¸ бу сатрлар Оллоҳга ишқ муножотидир.\n– Бу ашула Оллоҳга ошиқ бўлиб ëзилган нарса. Бу бировни севиб¸ яхши кўриб ëзилган нарса эмас. Буни шоирлар Оллоҳга ошиқ бўлиб ëзган¸ дейди Олмахон Ҳайитова.\nФилолог олим¸ филология фанлари номзоди Абдувоҳид Ҳайитовга кўра¸ Махтумқулининг “Ошиқ бўлмишам” ғазали сўфий шеъриятининг ëрқин намунасидир.\n– Бизга маълумки¸ Махтумқули Яссавия тариқатининг кейинги вакилларидан бири эди. У биринчи навбатда, катта сўфий шоир. Махтумқули ўз шеъриятида фойдаланган барча истилоҳлар бу тасаввуф истилоҳлари¸ дейди Абдувоҳид Ҳайит.\nОллоҳ севгиси зикр қилинган қўшиқ қандай қилиб советлар замонида тарғиб қилингани ҳақида Гавҳар Матëқубова эслайди.\nГавҳар Матëқубова: Балки Махтумқули буюк шоир бўлгани учун эътибор беришмагандир. У пайтда цензура жуда кучли эди. Яна билмадим.\nЭнди бу ашулани мана диний деяпмиз. У пайтда Комилжон ака намоз ўқир эди. У ақидаларни қаттиқ тутиб¸ одамларни тўғри йўлга бошлар эди.\nУнинг уйида шарқона ҳаëт бўлар эди. Мен Комилжон аканинг Муҳаббат исмли қизи билан бирга ўқиганман. Қизи уйида лозимлар кийиб¸ бошларига рўмол ўраб юрар эди.\nОзодлик: Комилжон Отаниëзов нима учун ўз репертуарида кўпроқ Махтумқулига мурожаат қилган?\nГавҳар Матëқубова: Махтумқули энди буюк шоир. Махтумқулининг шеърлари халқчил.\nКомилжон ака бир Махтумқулига эмас¸ Навоийга¸ Огаҳийга ҳам мурожаат этган. Махтумқулининг шеърлари энди кўпроқ насиҳат. Насиҳат энди ëшу қарига бирдай керак.\nҲозир ҳам Махтумқулининг шеърларини қўшиқ қилиб айтишади. Махтумқулининг шеърларини қўшиқ қилиб шу пайтгача айтишди¸ ҳозир ҳам айтишаяпти¸ бундан кейин ҳам айтишади.\nОзодлик: Бу шеър етти тўртликдан иборат экан. Қўшиқ узунлиги 14 минутларга боради. Узун қўшиқни халқ қандай қабул қилган? Ҳозирги қўшиқлар тўрт минутдан ошмаяпти.\nГавҳар Матëқубова: Ҳозир эстрада¸ рок¸ опера ривожланди. У даврда бу йўналишлар ривожлангаман эдику. У пайтда фақат жонли ижро қилингани учун ҳам фақат юқори овозда ижро қиладиганларни халқ қабул қилган.\nОзодлик: Айтадир Махтумқули¸ мен бунда кона учрадим¸\nСайр этиб бордим фалакдин ломакона учрадим.\nҲозирги ижрочилар “уврадим” деган сўзни “учрадим” деб ишлатаяпти. Қанақа ижро қилингани маъқул?\n– Уврадим деган сўз туркманча¸ учрадим дегани эса ўзбекча. Комилжон ака туркманча айтган.\nКомилжон акага 1967 йилда Туркманистон халқ артисти унвoни берилгандан кейин Туркманистон раҳбарлари Комилжон акани “Туркманистонда яшаëтган ўзбеклар учун ансамбл тузиб беринг” деб чақирдилар.\nКейин Комилжон ака Тошҳовуз шаҳрида ўзбек ансамбли тузди. Ўша пайтда Махтумқулига кўп мурожаат қилган бўлса керакда. У пайтда бизлар ëш қиз эдик.\nКомилжон ака учта миллатнинг (қорақалпоқ¸ туркман¸ ўзбек) халқ артисти бўлганидан кейи учта миллатни ҳам ўз ашуласи билан тўйдириши керакку.\nУ кишининг Уллубиби Бобожонова билан айтган айтишуви бор. Ўша айтишувни ва “Ошиқ бўлмишам” қўшиғини биринчи марта 1967 йилда ижро қилди¸ дейди Гавҳар Матëқубова.\nАсли самарқандлик ҳофиз Баҳром Эгамбердиев Комилжон Отаниëзов қўшиқларини айтиб элга танилди.\nБаҳромбек тирикчилик боис торини қўйиб, шу кунларда олис Канадада юк машинаси ҳайдаб шаҳарма шаҳар қатнайди.\nМашина ичидаги радиоладан таниш қўшиқ янграмоқда.\nЧун фалак солди бизни¸ ул кун фано тупроғина¸\nТушди сайрим доимо¸ Макка Мадина доғина¸\nБулбул ўлдум сайрадим¸ кирдим Эрамнинг боғина¸\nПойи банд ўлдим у кун¸ ғам элин туссоғина¸\nЮз бало меҳнатли бир¸ савдога ошиқ бўлмишам.\nҒурбат элларда фарзанд доғига дучор бўлган ҳофиз бу қўшиқни кўзда ëш билан айтади.\n“Ошиқ бўлмишам” қўшиғи Баҳром Эгамбердиев ижросидаwww.you.tube.com сайти орқали ўз янги мухлисларини топмоқда.\nБаҳром Эгамбердиев Комилжон Отаниëзов изидан бориб бу қўшиқни куйлаганида¸ ғазалдаги “Оҳи кўп¸ афғони кўп” сатрларининг залворини бир куни бошқача ҳис қилажагини ўйлаганмиди?\nОтасининг қўшиқларини интернетга меҳр билан илиб қўйган қизнинг вафоти ҳофиз ичини дардга тўлдирди.\n– Фарзанд доғини Худойим ҳеч кимга кўрсатмасин¸ деб бекорга айтишмаган экан¸ дейди чуқур қайғуга ботган Баҳром Эгамбердиев.\nЭшитганимиз “Ошиқ бўлмишам” қўшиғини асли самарқандлик ҳофиз¸ ҳозир Канадада ҳайдовчилик қилаëтган Баҳром Эгамбердиев ижро қилган.\nБир ғариб ошиқ мен ҳам¸ ëр сани сандан истарам\nКечаю кундуз билинг¸ ҳув ҳаë ошиқ бўлмишам.\nАбдувоҳид Ҳайитов назарида ëрни ëрдан излаш ғазалнинг бош нуқтасидир.\nАбдувоҳид Ҳайит: Ëр сани сандан истарам. Кўриниб турибдики¸ мана шу ифода сўфий шоирларда жуда кўп қайтарилади. Худди мана шу жойда илоҳий мазмун юзага қалқиб чиқади. Бунақа ифодани жуда кўп шоирлардан келтириш мумкин.\nОзодлик: Манзилим боғ ичрадир¸ саҳрога ошиқ бўлмишам¸ нима дегани?\n– Саҳро бу тасаввуф истилоҳи. Саҳро бу ишқ ҳижрон водийси. Бу ошиқнинг ëрда интилиш жараëнида ҳижрон водийсида кечирадиган руҳияти ифодаланиши учун қўлланиладиган рамз¸ дейди Абдувоҳид Ҳайит.\n“Ошиқ бўлмишам” қўшиғи ижро қилинган “Комилжон Отаниëзов куйлайди” фильмининг якунида “Инсон умри пойиндор, қўшиқ умри поëнсиз” деган бир сўз айтилади.\nБу Комилжон Отаниëзов ижро қилган¸ бугун эса шогирдлар давом эттираëтган қўшиққа тааллуқлидир¸ дейди Гавҳар Матëқубова.\n– Буни шогирдларига нисбатан ҳам¸ Комилжон аканинг ўзига нисбатан ҳам айтса бўлади. Мен ўйлайман¸ устоз дунëдан ўтишларини сезганмикан дейман.\n1969 йилда шу фильм суратга олингач¸ орадан икки ой ўтиб устознинг ўнг қўли ишламай қолди. Кейин 1975 йилда оламдан ўтдилар.\nШеър худди устознинг ўзи учун ëзилгандайда. Менинг ҳозир шу фильмни ишлаëтган вақтларимиз эсимга тушиб¸ йиғлагим келиб кетди¸ дейди Гавҳар Матëқубова.\nЭй ëронлар¸ бир юзи гул¸ ойга ошиқ бўлмишам¸\nБарчалар мақсуди гул раънога ошиқ бўлмишам¸\nБулбулам боғ ичра¸ бир ғавғога ошиқ бўлмишам¸\nЎзи ғойиб¸ зулфлари ялдога ошиқ бўлмишам¸\nМанзилим боғ ичрадир¸ саҳрога ошиқ бўлмишам.\nКўнглим ичра ëр ғамидин манзилим саҳрода¸ ҳей¸\nТортишим ғам-ғуссадир¸ ўхшадим Фарҳодга¸ ҳей¸\nСолди ишқинг дилбара¸ жону жигарим ўтга¸ ҳей¸\nВодариғо¸ кечди умрим¸ зое бердим бода¸ ҳей¸\nОҳи кўп¸ афғони кўп¸ бир кўя ошиқ бўлмишам.\nБилмадим¸ на баҳри ердир¸ на муаззам тоғдир¸\nОлди кўнглим¸ кетди ақлим¸ тан мудом нечоғидир¸\nНисбат этмак бўлмас они¸ қумри¸ булбул зоғидир¸\nЭлғараз ҳар зулфина¸ етмиш минг эл туссоғидир¸\nҚадди-қомати баланд¸ зебога ошиқ бўлмишам.\nДўст ҳавойи васлина мен мунча чандон истарам¸\nДоми зулфинг қаддина ўзимни зиндон истарам¸\nДема ғамдин бир замон кўнглимни хандон истарам¸\nБир ғариб ошиқ мен ҳам¸ ëр сани сандан истарам¸\nИстамас ëрим мени¸ ул ëра зорим йўқ манинг¸\nҚолмишам ҳайрон ўлуб¸ ғайри нигорим йўқ манинг¸\nОлди жоним ишқинг ўти¸ ихтиëрим йўқ манинг¸\nКелса ақлимни олар¸ кетса қарорим йўқ манинг¸\nКиприги оқ¸ қошлари ол¸ ойга ошиқ бўлмишам.\nАйтадир Махтумқули¸ мен бунда кона учрадим¸\nСайр этиб бордим¸ фалакдин ломакона учрадим¸\nЧун мани расво қилибдур¸ ишқи кона учрадим¸\nЕтмиш икки шаҳр ила минг бир дуконо учрадим¸\nШунча саргардон сабилу зоя ошиқ бўлмишам


Twitter’нинг 140та белгили чеклови осонлаштирилди\n23:58 / 30.03.2017\nTwitter микроблоглар хизмати фойдаланучилар твитга жавоб бераётганида уларнинг исмлари чекланган 140 та символ таркибига киритилмаслигини эълон қилди. Бу йўл билан фойдаланувчиларга ўз фикрини билдириш учун кенгроқ имконият тақдим этилмоқда, дейилади компаниянинг расмий блогида.\nХизматни ишлаб чиққанлар кўплаб илтимослар, шунингдек, аудитория тадқиқ этилганидан сўнг ушбу ўзгартиришни жорий қилишган. Бундай янгиликни жорий қилишни компания 2016 йилдаёқ ваъда қилган эди. Ўшанда символлар сонида фотосуратлар, видео ва gif-тасвирлар акс этмай қўйганди.\nTwitter’дагиларнинг қўшимча қилишича, ҳаволалар ҳозирча аввалгидек, символ сифатида қайд этиб борилади. Хизмат ҳозирча твитларни таҳрирлаш имкониятини ҳам тақдим этганича йўқ.\nTwitter ижтимоий тармоқ\nFacebook 2017 йил молиявий якунлари ҳақида маълум қилди


20 апрел 2021, Тошкент вақти: 22:11\nОзодликнинг Ўзбекистон ички ишлар вазирлигидаги манбасига кўра, ҳалокат 28 ноябрь куни, эрталаб соат 10лар атрофида Самарқанд вилоятининг Пахтачи туманидан ўтадиган темир йўл переездида рўй берган. Қурбонлар 20 ёшдан 36 ёшгача бўлган маҳаллий фуқаролардир.\n“Машинада саккиз киши бўлган. Беш нафари ҳалок бўлди, қолган уч киши касалхонага ётқизилган. Улардан иккисининг аҳволи оғир. Биттаси ҳозирда терговчиларга кўрсатма бермоқда”, деди Озодлик манбаси.\nОзодлик мухбири ҳалок бўлганларнинг исм-шарифларини аниқлашга муваффақ бўлди: 26 ёшли Жўраев Дилшод, унинг укаси 20 ёшли Жўраев Дилмурод ва 31 ёшли Шарапов Нурали воқеа жойида ҳалок бўлган. 21 ёшли Нуримов Элъёр билан машинани бошқарган 36 ёшли Неъматов Шерзодлар касалхонага олиб келингач вафот этган.\nМанбамизнинг айтишича, “Москвич” автомашинаси давлат рақамлари бўлмаган, кимга тегишли экани ҳам номаълум. Поезд саккиз кишини олиб кетаётган машинани 300 метргача судраб борган, дея маълум қилди суҳбатдошимиз.\nУнинг яна айтишича, дастлабки тергов маълумотларига кўра, давлат рақамаларисиз бўлган “Москвич” йўловчилари Пахтачи туманидаги Қорақўтан олтин конига кетаётган бўлган ва воқеа қурбонлари анчадан ноқонуний тарзда олтин қазиш ишлари билан шуғулланиб келган.\n“Улар машинанинг юкхонасида электродвижок ва бошқа асбобларни солиб кетаётган бўлган”, деди Озодлик манбаси.\nОзодликнинг Пахтачи туманидаги бошқа бир манбасига кўра, кейинги пайтларда маҳаллий халқ орасида “тиллочилар”, деб ном чиқарган ноқнуний тарзда олтин қазиб олиш билан шуғулланадиган гуруҳлар кўпайиб қолган. “Улар билан боғлиқ бахтсиз ҳодисалар ҳам кўпаймоқда. Ўтган ойда Султонобод қишлоғи марказидан ўтадиган 37-магистрал йўлида тиллочилар машинасини катта юк машина мажақлаб кетди. Оқибатда машинадаги 4 киши воқеа жойида ҳалок бўлди”, дейди Пахтачи туманилик манбамиз.\nОзодлик радиоси “ўзбек клондайки”га айланган Навоий кон-металлургия комбинати тасарруфидаги Қорақўтан конида ғайриқонуний гуруҳлар олтин қазиётгани ҳақида аввал хабар қилган эди. Озодлик манбаларининг иддаосига кўра, "бу гуруҳларга маҳаллий расмийлар, милиция ва прокуратура раҳбарлари ҳомийлик қилади".


Тожикистондаги ҳужумлар ортида Ўзбекистон Исломий Ҳаракати турибдими? - BBC News O'zbek\nImage caption Ўзбекистон Исломий Ҳаракати яқинда ўз раҳбари Тоҳир Йўлдош ҳалок бўлганини тан олиб, янги лидери Усмон Одил эканини эълон қилган\nФранс Пресс агентлигининг хабарига кўра, Тожикистон қўшинлари Рашт водийсида бугун ўтказган янги амалиёти натижасида яна уч исломий жангари ўлдирилган.\nМамлакат шарқида жойлашган Рашт туманида ҳарбийлар карвони қуролли ҳужумга учраши ортидан у ерда комендантлик соати ўрнатилганди. Расмий маълумотга кўра, 19 сентябр куни юз берган ҳодисада 28 ҳарбий нобуд бўлган.\nКуни кеча Ўзбекистон Исломий Ҳаракати мазкур ҳужум учун масъулиятни ўз бўйнига олган.\nБи-би-си минтақадаги исломий жангарилик буйича мутахассис пешоворлик Раҳимулла Юсуфзайдан бу даъволарда қанчалик жон бор деб сўради.\nЮсуфзай: Биласизми, одатда жангари гуруҳлар катта ҳодисалар учун масъулиятни ўз бўйнига олишни ҳуш кўрадилар. Ал-Қоида, Толибон ва уларга ўхшаш гуруҳлар бундай баёнотлар билан чиқиб туради. Баъзи баёнотлари ҳақиқатдан йироқ бўлиши мумкин. Иккинчидан, мазкур минтақада фаол бўлган бошқа гуруҳларга ҳам назар ташлашимиз лозим. Лекин, назаримда, Тожикистонда шу даражада фаолият юргизаётган йирик гуруҳлар йўқдек кўринади. Ва биз минтақадаги фаолиятнинг тарихини инобатга олсак, бу ҳужумларни Ўзбекистон Исломий Ҳаракати амалга ошириши эҳтимолдан йироқ эмас деб ишонишимиз мумкин.\nБи-би-си: Бу баёнот Тожикистон ҳукумати манфаатига мос келади деб ўйламайсизми? Чунки биз гаплашган баъзи тожикистонлик кузатувчилар қандай қонли ҳужум содир бўлмасин, ҳукумат уни ЎИҲ бажарган деган хулосага келади, деб айтгандилар. Яъни у мамлакат ичидаги бошқа долзарб муаммоларни инобатга олмасликка ҳаракат қилади. Шундай эмасми?\nImage caption Таҳлилчилар охирги ҳужумларни Тожикистонда радикал Исломнинг кучайиши билан боғлашади\nЮсуфзай: Ҳа, бундай ҳам бўлиши мумкин, минтақада, Тожикистон бўлсинми ёки Ўзбекистон, ҳукумат ҳужумлар учун масъулиятни Ўзбекистон Исломий Ҳаракатга тўнкашга шошилади. Лекин, бу гапларда ҳам жон бор. Чунки ЎИҲ қайта фаоллашган бўлиши мумкин. Шу тариқа Покистон ёки Афғонистонда содир бўлган ҳужумлар учун айб Ал-Қоида ва Толибонга юкланади. Биз тожик ҳукуматнинг бундай ҳаракатларини кутишимиз керак эди. Лекин, бунинг аниқ исботи йўқлигини ҳам инобатга олишимиз керак. Бошқа жанговар гуруҳлар йўқлигида, ҳукумат ўйлайдики, агар улар ЎИҲ аъзоларини айблашса, бу айбловни ЎИҲ қабул қилишга тайёр.\nБи-би-си: Ўзбекистон Исломий Ҳаракати Марказий Осиёдан Афғонистонга ўтиб, у ерда 2001 йилдаги НАТО бомбардимонидан шикаст еб, Покистонга ўтганидан сўнг, анча-мунча заифлашганди. Сизнинг назарингизда, бу ташкилот Тожикистондаги ҳужумларни амалга ошириш учун ўз жойини тез-тез ўзгартириш қобилиятига эгами?\nЮсуфзай: Биласизми, сўнги вақтларда жанговор гуруҳлар орасида у ёқдан бу ёққа ўтиш ҳаракатлари, нафақат ЎИҲ балки ал-Қоида ва Толибон исёнчиларидан жуда кўп бўлган. Уларнинг бир жойдан бошқа жойга тезликда ўтаётганларининг сабабини ҳарбийлар уларнинг изига тушгани билан изоҳлаш мумикн. Америка уюштирган учувчисиз учоқларининг ҳужумлари, Покистон армиясининг уларга қарши амалиёт ўтказгани ва чегаранинг нариги тарафида, Афғонистондаги НАТО қўшинларининг қаттиқ ҳужумларини инобатга олиш керак. Яъни жангарилар ўтмишдан кўра, ҳозирда кўпроқ ҳаракатда бўлишлари мажбур. Бошқа томондан, хабарлар бўлганки, Вазиристонда кўп талафотларга учраб, босим остида қолиб кетган ЎИҲ ўзи учун янги панагоҳ топишга уринмоқда. Бошқа хабарларга кўра, ўз сафларига янги жангариларни ёллашга ҳам ҳаракат қилиши мумкин. Бироқ, Вазиристон ва Шимолий Афғонистонда бўлган ЎИҲ жангарилари Тожикистонга ўтганлари борасида бизда аниқ маълумот йўқ. .


Бу масал ҳаммамиз учун ибратдир - Zamin.uz\nБир замонлар бир мевали дарахт бўлган экан. Ҳар кун бу дарахтнинг атрофида ўйнаш учун бир бола келар, дарахтнинг устига чиқар, мевалардан ер, чарчаганда эса, дарахт соясида ётиб дам оларди. У дарахтни жудаям яхши кўрарди. Дарахтга ҳам у билан вақтини ўтказиш ҳузур бағишларди. Лекин вақт жуда тез ўтиб, болакай улғайган сари дарахт билан ўйнаш учун камдан-кам келадиган бўлди. Ажойиб, қуёш ярқираб нур сочиб турган кунларнинг бирида бола дарахт ёнига келди. У ғамгин кўринарди. “Кел ўйнаймиз”, таклиф қилди дарахт.\n“Мен энди дарахт атрофида чопиб юрадиган кичик бола эмасман – деди у. – Мен ўйинчоқлар билан ўйнашни хоҳлайман, уларни сотиб олиш учун эса, пул керак”. “Кечирасан, менинг пулим йўқ-да. Аммо, меваларимни териб, сотсанг пул бўлади”. Таклиф болага ёқиб тушди. У меваларни териб, бахтли ҳолда чопқиллаб кетди. Болакай шу билан қайтиб келмади. Дарахт яна зерикиб қолди. Кунларнинг бирида бола яна келди. Энди балоғатга етган эркакка айлангани учун уни таниш мушкул эди. Дарахт қандай қувонди-я! “Қайтиб келди! – қувонарди у. – Кел, ўйнаймиз.” “Энди ўйинга вақтим йўқ. Мен ўз оиламни, болаларимни боқишим учун ишлашим керак. Бошпанам йўқ, уй қуришим лозим… Сен бирор нарса билан ёрдам бера оласанми?” “Узр, менинг уйим йўқ. Лекин, сен менинг бақувват шохларимни кесиб, уйингга ишлатишинг мумкин”. Эркак бу имкониятдан қувониб, шохларни кесиб олиб кетди. Дарахт йигитнинг хурсанд бўлганини кўриб, кайфи чоғ эди. Аммо йигит яна кетиб, қайтиб келмади..\nИссиқ ёз оқшомларидан бирида яна қайтган йигитни кўриб, дарахт уни яна ўйинга чорлади. “Йўқ, ёшим ҳам бир жойга бориб қолди. Дунё ташвишларидан чарчадим, менинг узоқ оролларга сузиб кетишга кемам бўлсайди… Ёрдам бера оласанми?” – сўради одам. “Танамни кесиб олақол, у сенинг кемангга ярайди. Сен узоқ-узоқларга сузиб кетиб, бахтиёр бўласан”. Одам дарахтни кесиб, кема ясади-да узоқларга сузиб кетди. Кўп йиллардан сўнг яна келаётганини кўрган дарахт унга қараб деди:\n– Кечирасан, менинг сенга берадиган меваларим қолмаган.\n– Менга меваларинг керак эмас. Чунки уларни ейдиган тишларим тушиб кетган.\n– Сен ўйнаб чиқадиган танам ҳам йўқ.\n– Мен ҳам қариб, қувватдан қолиб, дарахтга чиқа олмайдиган бўлганман.\n– Менинг қуриётган илдизларимдан бўлак ҳеч нарсам қолмади.\n– Менга фақат, ором олиб ўтирадиган жой керак, холос.\n– Унда томирларимга ёнбошла, дамингни ол, – деди дарахт.\nЧол дарахт томирларига ёнбошлаб ўтирди. Дарахт жилмайди, унинг томирларига бўлса кўз ёшлари томди.\nБу масал ҳаммамизга ибрат учундир. Дарахт – бизнинг ота-онамиз. Кичиклигимизда улар билан ўйнашни севардик. Улғайган сари ҳар томонга тарқалиб кетамиз-у, фақат бошимизга бир мушкулот тушсагина уларни эслаймиз. Бизнинг нимани талаб қилишимиздан қатъий назар, ота-оналаримиз ҳаммасини беришади. Фақат уларга кўриниб турсак бас. Сиз бола дарахтга нисбатан шафқатсизлик қилди, деб ҳисоблаётгандирсиз. Аммо ҳаммамиз ҳам ота-онамизга нисбатан худди шу хилда муносабатдамиз. Биз, бизга қилган меҳрибонликларини уларнинг бурчларидек қабул қиламиз-у, шундек яхши инсонларни бизни парваришимизга масъул этган Аллоҳ таолога шукр қилмаймиз.\nБир муддат тўхтаб фикрласак, уларнинг нечоғлик бебаҳо эканликлари ва ўзимизнинг шундай мислсиз давлатимизга лоқайдлигимизни тушуниб етамиз. Чунки, ҳеч ким: на рафиқангиз, на болаларингиз, на дўстларингиз ота-онадек фарзандлари учун ўзини қурбон қилмайди. Аллоҳ барчаларимизни тўғри йўлда юрадиган ва берган неъматларига шукр айтадиган бандалардан этсин. Aмийн!\n29-02-2020, 16:53, Ҳаёт тарзи


Гавҳар Сайдуллаева2021-05-28T14:48:32+05:0028 May, 2021|“Йилнинг энг фаол журналисти – 2021”, Матбуот|\n“ОТАНГ БОЗОР, ОНАНГ БОЗОР”\nЮрт бой бўлса, бозор ҳам тўкин бўлади. Шукурки, бугун савдо расталарида йўқ нарсанинг ўзи йўқ. Ўаттоки, қаҳратон қиш кунларида ҳам сархил мева-чевалар, барра кўкатлардан тортиб ноёб маҳсулотларгача топилади. Уларнинг нарх-навоси ҳам ҳамёнбоп. Хуллас, харидор кўнгли тортган ва излаган нарсани бозордан албатта топа олади.\nШаҳримиздаги «Жиззах» марказий деҳқон бозори, «Галантерея люкс савдо» МЧЖга қарашли савдо мажмуаси, «Эски шаҳар» деҳқон бозори ҳамда «Эски шаҳар» буюм бозори халқимиз учун хизмат қилиб келаяпти. Мазкур савдо мажмуаларида аҳолининг савдо-сотиқ ишларини амалга ошириши учун деярли барча шароитлар яратилган. Айниқса, пандемия шароитида бозорлар ҳудудига кириш-чиқиш жойлари алоҳида назоратга олиниб, дезинфекция ишларининг мунтазам олиб борилганлиги таҳсинга сазовор. Бироқ айни кунларда республикамиз бўйлаб коронавирус инфекциясини юқтириш ҳолати ошиб бораётганини ҳисобга олсак, бозор дарвозалари олдида тана ҳароратини ўлчаб киритиш, антисептик воситалар билан таъминланиш ҳолати қониқарсиз эканлигини яширишга не ҳожат? Боз устига фуқароларнинг бозор ҳудудида ниқобсиз юришини қандай баҳолаш мумкин? Ўзбекистон Республикаси Вазирлар Маҳкамасининг 2012 йил 28 ав-густдаги «Бозорлар ва савдо комплекслари фаолиятини тартибга солишга доир қўшимча чора-тадбирлар тўғрисида»ги қарори бозор инфратузилмаси, ҳудудларни ободонлаштириш ва жиҳозлашга қўйиладиган талаблари билан айниқса аҳамиятлидир. Қарорга мувофиқ, бозор расталари ва савдо ўринларининг жойлашиши харидорларнинг бозорда эркин юришини ҳамда савдо расталари ва жойларига бемалол боришини таъминлаши керак. Айнан шу жиҳатга эътибор қаратсак, шаҳримиз ҳудудидаги бозорларда ушбу тартибга амал қилинмаётганлиги бор гап. Савдо дўконлари олдига чиқарилган қўшимча жойлар эса дўконга кириш тугул қатор ораларида ҳаракатланишга халақит беради.\nБозорлар ҳудудида санитария-эпидемиология назорати, тиббий пункт, давлат ветеринария-санитария экспертизаси лабораторияси ёки давлат ветеринария хизматлари органларининг таянч пунктларини жойлаштириш учун хоналар (мол гўшти ва ўсимликлардан тайёрланган озиқ-овқат маҳсулотларини сотишда) ажратилган бўлиши даркор. Бироқ мазкур хоналар мавжудлигини бозордаги бирор харидордан сўрасангиз айтиб бера олиши ёки кўрсатишига кўзингиз етадими? Ваҳоланки, улар сизга «Шундай хоналар борми ўзи?» тарзидаги савол назари билан боқмаса? Харидорларни-ку қўя турайлик, ҳатто айрим сотувчилар ҳам бу турдаги хоналар бозорнинг қаерида жойлашганлигидан бехабарлигини инкор этиб бўлмайди.\nШуни ҳам қайд этиш керакки, сотувчилар кунлик чек тўлови, солиқ ва ижара ҳақи (агар дўкон савдогарнинг ўзига тегишли бўлмаса) тўлаб боришади. Дўкон олдидаги жой ҳам дўкондорлар томонидан ижарага берилиши бор гап. Ёйма расталарда савдо қилувчи сотувчилар ҳам чек тўлаши табиий. Боз устига айрим сотувчилар чек тўловларининг қиммматлигидан ҳам шикоят қилишди. Шунингдек, сотувчилар кунлик чек тўлови миқдори текшириш келганда камайтириб айтилишидан норозилигини ҳам яшириб ўтиришмади.\nШу ўринда савол туғилади: биринчидан, аслида чек тўлови қанча ва амалиётда савдогарлардан неча сўм чек тўлови ундирилаяпти? Иккинчидан, қонуний расталарда савдо қилувчи сотувчилардан олинган йиғимлар кирим қилинар, лекин ёйма расталардаги сотувчилардан йиҚилган тўловчилар-чи? Улар кимнинг киссасини қаппайтиради? Биз имкон даражасида бозорлардаги муаммолар ҳақида мулоҳаза юритдик. ўйлаймизки, мутасадди ташкилотлар қисқа фурсатда мазкур муаммолар юзасидан назорат ўрнатишади.\nМуаммолар фақат бу эмас. Бозорлардаги савдо дўконлари номлари, ташқи реклама баннерларидаги имло хатоларини айтмаса ҳам бўлади. Ўзбекистон Республикаси Президентининг 2019 йил 21 октябрдаги «ўзбек тилининг давлат тили сифатидаги нуфузи ва ва мавқеини тубдан ошириш чора-тадбирлари тўғрисида»ги Фармони ва Вазирлар Маҳкамасининг 2021 йил 10 февралдаги «Лотин ёзувига асосланган ўзбек алифбосига босқичма-босқич ўтишни таъминлаш чора-тадбирлари тўғрисида»ги қарори ижроси бўйича ишлар амалга оширилганлиги ҳозирга қадар кўзга ташланмади. Афсуски, мазкур имловий хатолар кичик, майда ёзувлар эмас, барчага узоқдан кўриниб турувчи йирик ҳарфлар билан битилган.\nАна шунақа гаплар. Бозорларнинг қиёфасини бугунги кун талабига мослаштириш ҳақида айтилаяпти ва ёзилаяпти. Бироқ ўзгариш тошбақа юришини ёдга солаяпти. Бу аҳволга чек қўядиган мард топилмаяпти ҳисоби.\n(«Жиззах овози» газетаси, 2021 йил 30 апрель №12)\nO'rtacha baholar 5 / 5. Baholaganlar soni: 7\nГазеталарни ўқимай сафсата сотманг\n“Чимён-2022” медиафоруми бошланди\nЎйнаб гапирсанг ҳам, ўйлаб гапир ёхуд бир ҳарф билан мазмуни ўзгариб кетаётган мақоллар


belief.cabar.asia Ўзбекистон ўз фуқароларини Суриядан қайтариш учун иккинчи операцияни тайёрламоқда – belief.cabar.asia\nГлавная Ўзбекистон ўз фуқароларини Суриядан қайтариш учун иккинчи операцияни тайёрламоқда\nВатанга қайтарилган аёллар ва болаларнинг илк гуруҳи республиканинг тиббиёт муассасалари ҳамда санаторийларда кўрикдан ўтмоқда ва даволанмоқда.\n30 май куни гуманитар амалиёт натижасида Ўзбекистон қуролли тўқнашувлар ҳудудида бўлган 156 та фуқаросини мамлакатга қайтарди. Улар махсус рейс билан Дамашқдан Тошкентга келтирилди.\nЎзбекистон президенти сайтидан фото\nУшбу махсус операция “Меҳр” деб номланди ва мусулмонлар учун муқаддас бўлган Рамазон ойида амалга оширилди. ОАВ маълумотига кўра, амалиётни ўтказишда бир қатор хорижий давлатлар ва халқаро ташкилотлар, жумладан Қизил Хоч қўмитаси ва ЮНИСЕФ кўмаклашган.\nЎзбекистон президенти матбуот хизмати хабар қилишича, фуқароларни Суриядан қайтариш бўйича топшириқни шахсан Шавкат Мирзиёев берган. Кейинроқ Мирзиёев ушбу жараён қийин кечганини тан олди.\n“Суриядан фуқароларимизни катта қийинчилик билан олиб келдик. У ерга учган биринчи самолётимизни уриб тушириш билан таҳдид қилишди. Менга қўнғироқ бўлди, уриб туширишмоқчи деб. Мен энг яқин аэропортга қўниш ҳақида топшириқ бердим. Улар Озарбайжонга қўниб, кейин ортга қайтишди. Жангарилар лагерига 5 та автобусимиз кириб, 2 таси қайтиб чиқди. Қолган фуқароларимизни бермади”, – деди президент Сенатнинг Тошкентдаги 20-ялпи мажлисида.\nМиризёевнинг сўзларига кўра, фуқароларни ҳарбий ҳаракатлар зонасига кетишига мамлакатда шароитлар етишмаслиги сабаб бўлган. Президент ушбу сабабларни бартараф қилиш кераклиги ҳақида гапирган.\n“Хўш, улар нима учун кетган? Аҳволимиз хароб бўлгани учун, шароит бўлмагани учун кетган. Лекин у ерда нима бўлди? Хотин-қизларимизни сотишди, беш бола беш отадан, 14 ёшли қиз туққан. Шу ҳолат бизга ярашадими?” – деган эди сал аввалроқ давлат раҳбари.\nЎзбекистон Давлат хавфсизлик хизматининг маълумотига кўра, репатриантлар Марказий Осиёда тақиқланган “Ислом давлати” террористик ташкилоти назорат қилган ҳудудларда бўлган.\nУларнинг орасида 48 та аёл, бир эркак, қолганлари ёш болалар, жумладан иккита етим бола ҳам бор. Етиб келиши билан уларнинг барчасини Тошкент вилоятидаги “Бўстон” санаторийсига жойлаштиришган. У ерда ушбу фуқароларга тиббий ёрдам кўрсатилмоқда, улар билан психологлар ва имом-хатиблар шуғулланмоқда.\n“Тиббий текширув жараёнида икки аёл ва бир бола ўқ тегиши натижасида оёқларидан айрилганлиги, яна бир бола ўткир ичак инфекциясидан азият чекаётгани, болаларнинг 25 тасида соматик касалликлар бўлгани аниқланган. Учта болага пневмония ва септик отит ташхиси қўйилган. Яна бир бола пастки жағ остеомиелити ташхиси билан Тошкент тиббиёт академияси клиникасига ётқизилган”, – деб жавоб берди ДХХ CABAR.asia порталининг сўровномасига.\nБундан ташқари, икки аёлнинг қўлида саккиз ва ўн ойлик гўдаклари бор. Яна бир 14 ёшли қизнинг тўрт ойлик чақалоғи бор. Президент айнан шу қиз ҳақида гапирганди. Уларнинг орасида шунингдек олти ойлик ҳомиладор аёл ҳам бор.\nҲозирда репатриантларга паспортлар ва туғилганлик ҳақида гувоҳномалар берилган. Баъзиларга қарши жиноий иш очилган, аммо уларга нисбатан ҳибс билан боғлиқ бўлмаган чоралар кўрилмоқда.\nЎзбекистон махсус хизматлари маълумотига кўра, Яқин Шарқдаги ҳарбий амалиётлар зонасида ҳамон ўзбекистонликлар қолмоқда. Ва энди давлат яна 177 та фуқаросини қайтаришга тайёргарлик кўрмоқда.\nХорижий ОАВлар Сурия ва Ироқ армиялари билан тўқнашувлар натижасида асрга тушган Ўзбекистоннинг бошқа фуқаролари ҳақида ҳам хабар бермоқда.\nЎзбекистонлик мустақил таҳлилчи Фарҳод Мирзабоевнинг фикрича, давлат ушбу фуқароларни ҳам экстрадиция қилиш бўйича тегишли мамлакатларнинг ҳукуматлари билан музокаралар ўтказиши керак.\n“Бу мамлакатларда ишга лаёқатли ҳокимият органлари бор, улар билан фуқароларимизни ўз ватанида жазони ўташлари учун бизга беришларини сўраб музокаралар ўтказиш лозим”, – дейди эксперт.\nМирзабоевнинг фикрича, ушбу фуқаролар бебаҳо маълумот манбаига айланиши мумкин. Улар террористик ташкилотлар қаторида бўлган ўзбекистонликлар, қўшни Авғонистонга кўчишлар, мамлакат ичкарисидаги вақтинча нофаол бўлган ячейкалар, шунингдек одам ёллаш каналлари ҳақида маълумотлар ва бошқа кўплаб ахборотларни тақдим этишлари мумкин.\n“Ўшанда бу борадаги сиёсий самарадорлик бир неча баробар ошади”, – дейди таҳлилчи.\nЭкспертнинг фикрига кўра, Туркия ва Россиядаги мигрантлар билан боғлиқ вазиятни мониторинг қилиш, мамлакат масжидларида ва телевидениеда маърифатчилик фаолиятини олиб бориш ҳам ўз натижасини бериши мумкин.\n“Ва охири, фуқароларимиз иш излаб хорижга кетмаслиги ва у ерда ёлловчиларнинг тузоғига тушиб қолмаслиги учун Ўзбекистоннинг ўзида ишчи ўринлар яратиш керак”, – дея таъкидлайди сўзининг якунида Мирзабоев.\nМазкур мақола IWPR ташкилотининг “Марказий Осиёда очиқ диалог орқали барқарорлик” лойиҳаси доирасида тайёрланди.


ИнтерФУТБОЛ :: Евро-88 ни эслаб: Битта ғалабадан кейинги юксалиш...\nЕвро-88 ни эслаб: Битта ғалабадан кейинги юксалиш...\nНидерландия миллий жамоаси афсоналаридан бири Марко ван Бастен УЕФА расмий сайтига берган интервьюсида асосан Евро-88 ҳақида гапирди ва турнир доирасидаги ўйинлардан бирини фаолиятидаги бурилиш нуқтаси сифатида тилга олди. У жумладан, финалда собиқ иттифоқ термаси дарвозасига йўллаган мўъжизавий голини ҳам ёдга олди, албатта.\nБиринчи ўйинда томошабин...\n- Бутун мавсум давомида жароҳатлар билан курашганим боисми, бош мураббийимиз Ринус Михелс қитъа биринчилиги доирасидаги илк ўйинда Босманни майдонга туширди. У аввалги қатор учрашувларда ўзини яхши томондан кўрсатган ва таркибда қандайдир ўзгариш қилишга ҳожат қолмаганди. Ахир ғалаба қозонган таркиб ўзгармайди, Нидерландия термаси эса чемпионат арафасида фақат ижобий натижалар қайд этганди. Ўшанда захирада қолганимдан асло ранжимагандим. Чунки яхши спорт формасида эмасдим. Қисқаси, «Менинг жойим бошланғич таркибда» қабилида ўйлашга асосим йўқ эди. Шунчаки, кузатдим, бошқалардан ўргандим ва ўз имкониятимни кутдим.\nАнглия термаси билан ўйин, «хет-трик»\n- Ажойиб хотиралар. Бу Нидерландия миллий жамоаси, ўзим ва бутун фаолиятим учун энг муҳим ўйин ҳисобланади. Ўша ғалабадан кейин ҳаммаси мутлақо ўзгарди. Ўзи мавсум жуда мураккаб келган, мени жароҳатлар қийнаб юборганди. Англия термасига қарши баҳсдан сўнг ишларим бирдан юришиб кетди. Ўйинда 3та гол урдим ва биз мураккаб курашда инглизлардан устун келдик.\nГФР термасига қарши ярим финал\n- О, қандай ўйин, қандай рақобат... Рақиб сафида Юрген Колер алоҳида ажралиб турарди. Иккимиз ҳам астойдил курашаётгандик. Баъзан у ғалаба қозонса, баъзан мен устун чиқардим. Муҳими, ҳар доим бир-биримизга ҳурмат билан ёндашганмиз. Футболда энг асосийси ҳам шу. Гамбургда кечган ўйин алоҳида аҳамият касб этарди. Немисларни мағлубиятга учратиш, боз устига, буни Германияда амалга ошириш - ноёб ҳодиса. Учрашувлардан олдин барча газеталарда менинг Колерга қарши ўйнашим тўғрисида ёзишди. Аммо ўзим фақат жамоамиз ҳақида ўйлардим. Яъни мени кўпроқ Нидерландия термасининг ГФР жамоасига қарши қандай қаршилик кўрсатиши ўйлантирарди. Энг яхши томони - ЖЧ-74даги мағлубиятдан сўнг мазкур ярим финалда ғалаба қозониб, реванш олишни уддаладик.\n- Ажойиб ҳолатда эдик. Барчаси бизнинг фойдамизга ишлар, йигитларда кучли ишонч барқ ураётганди. Менимча, турнир давомида жамоамиздан кимдир алоҳида асабийлашмаган бўлса керак. Жумладан, финалда ғалаба қозонишимизга шубҳаланмадик. Умуман, бутун чемпионатда ғолиб чиқишимизга чин дилдан ишонгандик. Ўйлашимча, футболчилар жамоамиз чиндан ҳам, кучли эканлигини қалбан ҳис қилишган. Тўғри, дастлаб бироз хавотирга тушганимиз ҳам рост. Тўғрироғи, ютқазиб қўйиб, ноқулай аҳволга тушишимиз мумкинлигидан озгина чўчиганмиз. Асосийси, майдонда ўта ишончли тўп сурдик. Ўзи йирик турнирларда бу жиҳат жуда муҳим саналади.\nЎша мўъжизавий гол\n- Ҳаммаси кеча рўй бергандек кўз ўнгимда - иккинчи бўлим кетаётган ва тан олишим керак, бу паллада бироз толиққандим. Арнольд Мюрен мен томон узатма бергач, бир лаҳза ўйлаб қолдим: «Хўш, тўпни қабул қилиб, ҳимоячиларни алдашга уринасанми ёки таваккалига зарба йўллайсан?» Албатта, бундай зарба самара келтириши учун омад ҳам кулиб боқиши даркор. Ҳаммаси идеал кўриниш олди. Баъзан футболда шундай ҳолатлар ҳам учраб туради. Бу барчаси керакли даражада амалга ошадиган камсонли вазиятлардан биридир. Умуман, Евро-88га боғлиқ кўплаб воқеаларни сўзлаб беришим мумкин, аммо голдан кейин қандай фантастик ҳиссиётларни бошдан кечирганимни ифодалашим қийин, барибир. Нидерландия термасида шундай дамларни кўрганим учун ўзимни бахтиёр сезишим керак. Ўшанда ишонч билан ўзимизга нидо қилганмиз: «Ҳисоб 2:0, энди ғалаба қозонмасак, уят...». Хуллас, голдан шу қадар завқланганманки, нималар қилганимни тушунолмай қолганман. Ўша палладаги реакциям ҳам шундан далолат беради. Шунчаки, ўзимга савол бердим: «Ўзи нима бўлди?»...


Навоийда Damas ва DAF тўқнашувида 4 киши вафот этди, Жиззахда Spark ағдарилди — Sof.uz\nНавоийда Damas ва DAF тўқнашувида 4 киши вафот этди, Жиззахда Spark ағдарилди\n9.12 08:36 111 Ўзбекистон\nНавоийда Damas ва DAF тўқнашуви оқибатида 4 киши вафот этди.\nНавоий вилояти Конимех тумани ҳудудидан ўтувчи А-379 автомобиль йўлида 2021 йилнинг 7 декабрь куни Damas автомашинаси Зарафшон–Навоий йўналиши бўйича ҳаракатланиб бориб, қарама-қарши йўналишда ҳаракатланиб келаётган DAF юк машинаси билан тўқнашган.\nОқибатда Damas’да бўлган ҳайдовчи ва бир нафар йўловчи воқеа жойида вафот этган. Тез тиббий ёрдам орқали олиб кетилган яна икки нафар йўловчи кўрсатилган муолажаларга қарамай вафот этган.\nҲозирги кунда мазкур ҳолат юзасидан тергов ҳаракатлари олиб борилмоқда.\nЖиззахда Spark ағдарилди.\nЖиззах вилояти Шароф Рашидов тумани «Равот» маҳалла фуқаролар йиғини ҳудудидан ўтган Жиззах–Зомин 4Р-37 йўлининг 6-километрида йўл-транспорт ҳодисаси рўй берди. Зомин тумани «Навбаҳор» маҳалла фуқаролар йиғинида яшовчи С.Ж. ихтиёридаги Spark бошқарувини йўқотган ва автоулов йўлдан чиқиб, ағдарилган.\nОқибатда ҳайдовчи бош мия жароҳати ва ҳамкор жароҳатлар ташхиси билан шифохонага ётқизилган. Ҳолат юзасидан терговга қадар текширув ўтказилмоқда.\nЗоминда Damas ва «Жигули» тўқнашди.\nЖиззах вилояти Зомин тумани «Мустақиллик» маҳалла фуқаролар йиғинидан ўтган йўлда Пешағор қишлоқ фуқаролар йиғинида яшовчи А.Қ. бошқарувидаги «ВАЗ-2106» Тошкент вилояти Олмалиқ тумани Озодлик қишлоқ фуқаролар йиғинида истиқомат қилувчи М.Қ. бошқарувидаги Damas’га тўқнашган.\nОқибатда «ВАЗ-2106» ҳайдовчиси бош мия ёпиқ жароҳати, бош мия чайқалиши, чап тизза қопқоғининг ёпиқ синиб, силжиши ташхиси билан шифохонага ётқизилган. Ҳолат юзасидан терговга қадар текширув ўтказилмоқда.


27 февралда ҳаво ҳарорати тушиб, қор...\nРеспублика Гидрометерология маркази 27 февраль куни кутилаётган об-ҳаво ҳақида маълумот берди.\nТошкентда ҳаво ўзгариб туради, вақти-вақти билан ёғингарчилик (ёмғир, қор) бўлади, кечаси ва эрталаб кучли бўлиши мумкин. Шамол ғарбдан 5-10 м/с тезликда эсади, 15-20 м/с гача кучайиши мумкин. Ҳарорат кечаси ва кундузи 3-5° илиқ бўлади.\nҚорақалпоғистон ва Хоразмда ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7-12 м/с тезликда эсади. Ҳарорат кечаси 0-5° совуқ, кундузи 5-10° илиқ бўлади.\nБухоро ва Навоий вилоятларида ҳаво ўзгариб туради, кечаси ва эрталаб баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси ва кундузи 3-8° илиқ бўлади.\nТошкент, Самарқанд, Жиззах ва Сирдарё. Ҳаво ўзгариб туради, ёғингарчилик (ёмғир, қор) бўлади, баъзи жойларда кучли бўлиши мумкин. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси ва кундузи 3-8° илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик (ёмғир, қор) бўлади, баъзи жойларда кучли бўлиши мумкин. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси ва кундузи 5-10° илиқ бўлади.\nАндижон, Наманган ва Фарғона вилоятларида ҳаво ўзгариб туради, ёғингарчилик (ёмғир, қор) бўлади, баъзи жойларда кучли бўлиши мумкин. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси ва кундузи 4-9° илиқ бўлади.\nРеспубликанинг тоғли ҳудудларида ҳаво ўзгариб туради, вақти-вақти билан ёғингарчилик бўлади, баъзи жойларда кучли бўлиши мумкин. Қор кўчиши хавфи бор. Баъзи жойларга туман тушиши мумкин. Шамол ғарбдан 7-12 м/с тезликда эсади, баъзи жойларда 15-20 м/с гача кучаяди, баъзида 23-28 м/с гача кучайиши мумкин. Ҳарорат кечаси кундузи 2° совуқ - 3° илиқ бўлади.


Фаоллар «Қозоғистоннинг янги Конституцияси лойиҳасини» тақдим этдилар\n17 июнь куни Демократик партияни яратиш бўйича ташаббус гуруҳи фаол Жанболат Мамай бошчилигида Қозоғистоннинг мумкин бўлган янги Конституцияси лойиҳасини тақдим этди.\nФаол ушбу лойиҳанинг баъзи моддаларининг мазмунини баён қилди.\nШундай қилиб, лойиҳа мамлакат президентини бир марта беш йиллик муддатга сайлашни таклиф қилади, шу билан бирга ҳар қандай қўшимча шартларни тақиқлашни назарда тутади. Унинг оила аъзолари ва яқин қариндошларига давлат хизматида ишлаш ёки давлат иштирокидаги компанияларда раҳбар лавозимларида ишлашни тақиқлаш таклиф қилинмоқда.\nЛойиҳа бир палатали парламентни — миллий қурултойни шакллантиришни, ўзини ўзи илгари суриш институтини тиклашни, шунингдек, пойтахтнинг Алашорда номига ўзгартиришни назарда тутади.\nГуруҳ вакилларининг сўзларига кўра, амалдаги ҳукумат лойиҳани референдумга киритишга йўл қўймайди. «Бизда Конституциянинг тайёр лойиҳаси бор ва биз келажакда ҳукумат ўзгарганда уни умумхалқ референдумига киритиш имкониятига эгамиз», деди Мамай Қозоғистон Инсон ҳуқуқлари бўйича бюросининг матбуот марказида бўлиб ўтган учрашувда. У хоҳловчиларни ўз фикрлари билан ўртоқлашишга ва шу вақтгача лойиҳани муҳокама қилишда иштирок этишга чақирди.\nЛойиҳа, шунингдек, Қозоғистон Хавфсизлик Кенгаши президент бошчилигида давом этишини назарда тутади. Мамлакатнинг «иттифоқдош, конфедератив ва ҳар қандай квази давлат тузилмаларига» аъзолиги ҳам чиқариб ташланади ва унинг ҳудудида чет эл қўшинларини жойлаштириш тақиқланади.\nЛойиҳада чет элда яшовчи этник қозоқларни давлат томонидан қўллаб-қувватлаш, эҳтиёжмандларни уй-жой билан таъминлаш масалалари ҳам кўзда тутилган.\nЖанболат Мамайнинг сўзларига кўра, хоҳловчилар веб-манзили кўрсатилмаган Демократик партия веб-сайтида қозоқ ва рус тилларида таклиф қилинган Конституция лойиҳаси матни билан танишишлари мумкин.\nФаол Жанболат Мамай бошчилигидаги Демократик партияни ташкил этиш ташаббуси гуруҳи (партия 2019 йилда рўйхатдан ўтолмади ва ҳокимиятни тўсиқлар яратишда айблади), шунингдек, банкларнинг фуқароларнинг кредитларини ҳисобдан чиқариш масаласини кўтарди. Танқидчилар кредит амнистияси ғоясини популист деб айтишди.\n2019 йил март ойида Остона Нурсултон Назарбоевнинг вориси Қосим-Жомарт Токаев ташаббуси билан Нур-Султон деб ўзгартирилди. Ўша пайтда мамлакатнинг икки йирик шаҳрида ўнлаб одамлар ҳибсга олинган, улар пойтахтнинг қайта номланиши билан ўзларининг норозиликларини билдириш учун кўчаларга чиқишган.\nҚозоғистоннинг замонавий тарихида фақат иккита референдум ўтказилган. Иккаласи ҳам расмийларнинг ташаббуси билан амалга оширилди. Биринчидан, 1995 йил апрелда Президент Назарбоевнинг ваколатлари 2000 йилгача сайлов ўтказмасдан узайтирилди; иккинчисида, 1995 йил августда сайловчилардан янги конституция лойиҳасини қўллаб-қувватлаши ёки қувватламаслиги сўралди. Расмий маълумотларга кўра, 90 фоиз Асосий қонун лойиҳасини маъқуллади. Ушбу Конституция қабул қилинганидан бери унга бир неча бор ўзгартиришлар киритилди. Танқидчиларнинг фикрига кўра, 1995 йилги Конституция супер-президентлик республикасини барпо этишга ва авторитар бошқарувни мустаҳкамлашга ёрдам берган.\nШундай қилиб, 2017 йилда қабул қилинган Конституцияга киритилган ўзгартишлар мамлакат президентлигига ўз номзодини кўрсатишни тақиқлашни назарда тутади. Республика жамоат бирлашмалари, хусусан сиёсий партиялар ўз номзодларини кўрсатишлари мумкин. Бундан ташқари, президентликка номзод ҳукуматда ёки сайланган идорада камида беш йиллик тажрибага эга бўлиши шарти мавжуд.\n2019 йилда президентликдан кетган Нурсултон Назарбоев кенг ваколатларни сақлаб қолади. У нафақат амалдаги президент муҳим ҳукумат лавозимларига тайинланишларни мувофиқлаштириши керак бўлган тузилма — Хавфсизлик Кенгашини бошқаради, балки у мамлакатнинг сиёсий майдонида ҳукмронлик қилаётган «Нур Отан» партиясининг раисидир. Шунингдек, у «Миллат лидери» унвонига эга, бу унга мол-мулк дахлсизлигини ва жиноий жавобгарликка тортилмаслигини кафолатлайди.


Пенсия ва нафақа айни бир хил тушунчами?\nБугунги кунда кундалик ҳаётимизда пенсия ва нафақа тушунчалари кенг қўлланилмоқда. Мен “пенсиядаман”, “нафақадаман”, “нафақахўрман”, “нафақам фалон сўм бўлибди”, “пенсиямни ҳали беришмади”, “нафақамни олдим” каби гапларни кўп эшитамиз. Оммавий ахборот воситалари, интернет сайтларида бу икки атама ҳам қўлланилмоқда, кўп ҳолларда эса “пенсия” ўрнига “нафақа”, айрим ҳолларда уни акси қўлланилмоқда.\nЖамиятда моҳияти жиҳатдан бир маъно ва мазмунда қўлланилаётган мазкур икки атама ҳақиқатда ҳам бир хил мазмунни ифодалайдими? Ёки икки тушунча бир-биридан тубдан фарқ қиладими? Уларни оммавий ахборот воситаларида маъно-мазмун жиҳатдан тенг қўллаш мумкинми? Қуйида шу саволларга жавоб беришга ҳаракат қиламиз.\nАмалдаги қонун ҳужжатларига кўра, хусусан, Ўзбекистон Республикаси Вазирлар Маҳкамасининг 2011 йил 8 сентябрдаги 252-сонли қарори билан тасдиқланган “Давлат пенсияларини тайинлаш ва тўлаш тартиби тўғрисида”ги Низомга кўра,\n“пенсия – уни олиш ҳуқуқи “Фуқароларнинг давлат пенсия таъминоти тўғрисида” Қонунда белгиланган шартларга ва меъёрларга мувофиқ аниқланадиган ҳамда шахсларга пенсия ёшига тўлиш, ногиронлик ёки боқувчисини йўқотганлик муносабати билан бериладиган ойлик пул тўлови”ни англатади.\nПенсияларнинг 3 тури мавжуд:\nАмалдаги норматив ҳужжатларда нафақа тушунчасига берилган аниқ таъриф мавжуд эмас. Ўзбекистон миллий энциклопедиясида “нафақа – муҳтож одамларга давлат, корхона, муассаса ва айрим шахслар томонидан бериладиган ёрдам пули” сифатида тавсифланган.\nНафақаларнинг қуйидаги асосий турлари мавжуд :\nвақтинча меҳнатга қобилиятсизлик нафақаси,\nҳомиладорлик ва туғиш нафақаси,\nбола туғилганда нафақаси,\nдафн этиш маросими учун бериладиган нафақа,\nишдан бўшатиш нафақаси,\nходимнинг вафоти муносабати билан бир йўла бериладиган нафақа,\nбола парвариши бўйича нафақа.\nПенсия ва нафақаларнинг асосий фарқларини қуйидагиларда кўриш мумкин:\nпенсия жамият аъзосининг жамиятдаги меҳнат фаолиятида иштирок этганлиги учун берилади, яъни фуқаро меҳнат қилиб, тегишли меҳнат стажига эга бўлиб, ўрнатилган тартибда бадалларни тўланганлиги учун унга ва унинг оила аъзолари учун бериладиган тўловдир. Нафақа эса моддий жиҳатдан муҳтож бўлганлар учун давлат томонидан бериладиган моддий ёрдамдир;\nпенсиялар, фуқароларга пенсия олиш ҳуқуқи юзага келганда унинг моддий аҳволидан қатъий назар тайинланади, нафақа эса шахснинг моддий муҳтожлигини ва ижтимоий ҳолатини инобатга олган ҳолда тайинланади ва тўланади;\nпенсия ёшига етган фуқароларга иш стажи даври ва ойлик иш ҳақи миқдоридан келиб чиқиб тайинланади. Нафақа эса қатъий миқдорларда белгиланади, айрим нафақа турлари иш ҳақи миқдорига ва бошқа омилларга боғлиқ бўлади;\nпенсия олиш ҳуқуқи эркакларда 60 ёшга тўлганда ва меҳнат стажи 25 йил, аёлларда эса 55 ёшга тўлганда ва меҳнат стажи 20 йил бўлганда юзага келади, бироқ меҳнат стажи 7 йилдан кам бўлиши мумкин эмас. Нафақа эса 7 йилдан кам меҳнат стажи мавжуд бўлган фуқароларга – эркаклар 65 ёш, аёллар эса 60 ёшга тўлганларида тайинланади.\nнафақанинг ёрдам пули сифатида ифодаланиши кундалик ҳаётимизда унинг олувчиларини “нафақахўр” деб аталишига олиб келди. Бу эса, қайсидир маънода, нафақа олувчини камситиш (текинхўр каби) сифатида қаралади. Шунинг учун “нафақахўр” эмас, балки “нафақа олувчи” деб аталиши зарур. Пенсия олувчини эса пенсионер деб аташ ўринли;\nЮқоридагилардан келиб чиқиб, айтиш мумкинки “пенсия” ва “нафақа” тушунчалари айнан бир хил тушунчалар эмас. Уларни кундалик ҳаётимизда, оммавий ахборот воситаларида ҳамда интернет сайтларида тўғри қўллаш мақсадга мувофиқдир.\nМанба:Пенсия жамғармаси матбуот хизмати


Собиқ бош прокурор Отабек Муродовга 5 йил муддатга озодликни чеклаш жазоси тайинланди » Muzlik.uz - O‘zbekiston yangiliklari\n25 февраль куни Ўзбекистон Ҳарбий судида собиқ бош прокурор Отабек Муродов ва ДХХ собиқ раиси Ихтиёр Абдуллаев, унинг ўринбосари Жаҳонгир Игамовларга нисбатан жиноят иши бўйича суд жараёни ниҳоясига етди ва уларга суд ҳукми эълон қилинди. Бу ҳақда Олий Суд матбуот хизмати хабар берди . Ўтказилган ёпиқ суд мажлисида судланувчиларнинг, етмишдан ортиқ жабрланувчи ва гувоҳларнинг кўрсатмалари тингланиб, муҳокама қилинди. Дастлабки тергов органи томонидан тўпланган далилларга баҳо берилиб, судланувчиларнинг важлари текширилди. Суд жиноят иши материалларини ҳар томонлама ва тўлиқ ўрганиб, судланувчи О. Муродовни бир қатор жиноятларни содир этганликда айбли деб топди. "Газета.uz"да реклама «Судланувчи О. Муродовга нисбатан жазо чорасини белгилашда суд Ўзбекистон Республикаси Конституцияси ва жиноят қонунчилигида белгиланган инсонпарварлик ва адолат тамойилларига ҳам асосланди», — дейилади хабарда. Хусусан, судланувчининг содир этган жиноятлари учун чин кўнгилдан пушаймон эканлиги ва жиноий қилмишларни фош қилишда фаол ёрдам берганлиги ҳамда жиноят оқибатида етказилган зарар тўла қопланганлиги эътиборга олингани маълум қилинди. Натижада, содир этилган жиноятнинг хусусияти ва ижтимоий хавфлилик даражаси, судланувчининг шахси, оилавий аҳволи, яшаш жойидан ижобий тавсифлангани каби жазони енгиллаштирувчи ҳолатлар эътиборга олиниб, О. Муродовга 5 йил муддатга озодликни чеклаш жазоси тайинланди. Шунингдек, суднинг ҳукмига кўра, И. Абдуллаевга 19 йил, Ж. Игамовга 19 йил озодликдан маҳрум қилиш жазоси тайинланиб, ҳар бири муайян муддатга мансабдорлик ва моддий жавобгарлик билан боғлиқ лавозимларда ишлаш ҳуқуқидан маҳрум қилинди.\nДХХнинг собиқ раиси Ихтиёр Абдуллаев 18 йилга қамалди\nДХХнинг собиқ ходимлари ва уларнинг шерикларига нисбатан ҳукм эълон қилинди\nОтабек Муродов иши Ихтиёр Абдуллаев иши доирасида кўриб чиқилмоқда


“Боруссия Д” ўз сафига “Наполи” ҳужумчисини қўшиб олмоқчи\n12 май, 2017, 11:33\nДортмунднинг “Боруссия” клуби “Наполи” ҳужумчиси Аркадиуш Миликни ўз сафида кўрмоқчи. Bild нашрининг маълум қилишича, 23 ёшли польшалик футболчи дортмундликларнинг асосий трансфер режаларидан бирига айланган.\nҚайд этиш лозимки, Милик Италияга ўтган йилнинг ёзида келган ва мавсумни жамоанинг асосий ҳужумчиси сифатида бошлаган эди. Аммо, у октябрда тиззасидан жиддий жароҳат олди ва унинг жамоадаги ўрнини Дрис Мертенс эгаллади. Агар бельгиялик футболчи неаполда қоладиган бўлса, у ҳолда жамоа раҳбарлари Миликни бирорта жамоага ижарага бериб юбориши мумкин.\nМаълумот учун, Милик жорий мавсум Италия А Сериясида жами 16та баҳсда майдонга тушган ва ўз ҳисобига 5та гол ёздириб қўйишга эришган.


Вилоят ички ишлар бошқармаси бошлиғи фуқароларни қабул қилди » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Вилоят ички ишлар бошқармаси бошлиғи фуқароларни қабул қилди\nБугунги кунда Президентимиз талаби билан барча давлат органлари раҳбарларининг асосий эътибори халқимизнинг тинч ва осуда ҳаётини таъминлаш, турмуш фаровонлигини оширишга қаратилмоқда. Шу маънода, жойларда сайёр қабуллар, халқ билан мулоқотлар мунтазам ўтказилаётир. Вилоят ички ишлар бошқармаси бошлиғи, генерал-майор Ғайрат Қодиров Ўзбекистон Республикаси Президентининг Халқ қабулхонасида бир гуруҳ фуқаролар билан учрашди.\nМуаммоларни ўрганиш натижасида “йўл харита”лари, ижтимоий дастурлар ишлаб чиқилиб, ҳаётга изчиллик билан татбиқ этилмоқда. Мазкур йўналишдаги қонун ҳужжатлари мукаммаллаштирилаяпти. Қисқаси, эзгу мақсад йўлидаги саъй-ҳаракатлар инсон ҳуқуқ ва манфаатларининг устуворлигини таъминлашга хизмат қилаётир. Вилоят ички ишлар бошқармаси бошлиғи томонидан бу каби қабуллар ва аҳоли билан мулоқотлар режа асосида вилоятимизнинг барча ҳудудларида ўтказилмоқда.


Огоҳликка даъват →\nБанкга кирганимда 2 милиция ходими қўриқлаб туришганди. Банкда одам тиқилинч эди. Милиция сержантларидан бири одам ичкарида кўплигини айтиб паспортларни навбатга қўйишимизни айтди , мени олдимда 3 аёл бор эди.Улар мендан кейин келишганди. Аммо паспортимни атайин милиция ходими охирги навбатга қўйиб, бизларни ташқарига чиқариб юборди. Мен Унга “ишим ўта зарур, қайнотамни тўйига шошилаётган эдим” деб айтдим. Аммо бу гапни у тушунмади. Мени, дўқ – пўписа билан ташқарига итариб чиқариб юборди.\nЎша банкда менинг танишим бор эди, унга вазиятни тушунтириб айтдим.\nУ бемалол кириб келишимни , “икки милиция ходимига менинг исмимни айтсангиз бўлди”деб айтди. Мен шундай қилдим.Аммо фамилиясини Нурматов деб таништирган милиция ходими менга нисбатан яна қўполлик қилди.Менга ўхшайиб, бақрайиб қараб дўқ уриб “менга қаранг ака , сиздақа танишлари жуда кўп, бу ерда турманг , чиқинг, чиқ ээ… ” деб мени итариб юборди.\nЯна ўша банкда ишлаётган танишимга қўнғироқ қилдим тушунтирдим. Аммо танишим “кўчага чиқиш менга ман қилинган ўзингиз кираверинг” деб гўшакни қўйди. Нима қилишимни билмадим. Вақт шошилинч эди.\nОрадан бир қанча вақт ўтганидан сўнг юқорида фамилияси келтириб ўтилган кичик сержант мени фуқаролик паспортимни қўлимга тутқазиб, “бундан буёғига одамга ўхшаб киринг”деб, ичкарига киришимга рухсат берди.\nБу ҳолат хақида аслида мен ёзмоқчи эмасдим ва бизда бунақанги ишларга одамлар ўрганиб ҳам қолишган. Гап унда эмас, аммо милиция ходимларининг бунақанги маданиятсизлиги, қўполлиги одамларни қанчалик ғазабланишига олиб келиши ва бундай ҳодисалар кейинчалик фуқороларни сабр косасини тўлдириб юбориши мумкмин.\nАгар худо кўрсатмасин Ўзбекистонда тартибсизликлар рўй берса, биласизми биринчи навбатда жабр кўрадиганлар ҳам милиция ходимларининг ўзлари бўлишади ва уларни бошқариб турган раҳбарлари хеч қачон уларни химоя қилишмайди.\nМенга одамлар милиция ходимларини қўполлик қилиши хақида турли хил воқеаларни гапириб беришади. Бизда милиция ходимлари қонунга эмас, буйруққа бўйсунишга ўргатилди. Мисол учун уларни бошқариб турган рахбарият уларга бирон бир фуқарони олиб келишни буюрсалар, улар у фуқорони айби борми-йўқми, суриштирмай бошлиғи айтган жойга ҳудди жиноятчидай, дўқ-пўписа билан олиб боришади. Хуллас милиция ҳодимларнинг одамларга нисбатан муносабати шу йўсинда шакллантирилди. Уларнинг қўполлигининг боиси ҳам шунда бўлса керак. Бу қонун устуворлигими ёки буйруқ устуворлигими?\n28 декабрь, 2012 йил.


Журналист вилоятларда қўлда сотиладиган бензин қаердан келишини ўрганди (видео) » Ўзбекистон янгиликлари – Zamin.uz\nКуни кеча, 13 ноябрь куни «Ўзбекистон» телеканалида намойиш этилган «Ахборот» таҳлил ва танқид» кўрсатувининг навбатдаги сонида вилоятларда бензин танқислиги ҳолатининг сабаблари ўрганилди.\nВилоятларда жойлашган АЁҚШларда «Бензин йўқ» ёзувини қистириб қўйиш одатга айланган, дейилади лавҳада. Шаҳобчаларга келтирилган ёқилғини эса қинғир йўллар билан ташқарига чиқарилиб, қўлда қиммат нархда сотилишига йўл қўйиб келинмоқда. Баъзи вилоятларда ҳатто\n«Бензин бозори» фаолият юритаётгани ҳам ҳақиқат. Журналист бензин танқислиги ҳолатини ўрганар экан, ёқилғининг жаҳон бозоридаги нархлари билан ҳам таништириб ўтишни унутмади. Қуйидаги видеода таҳлилни тўлиғича томоша қилишингиз мумкин.


Ўзбекистон парламенти делегацияси 29 март куни МДҲга аъзо давлатлар Парламентлараро Ассамблеяси ташкил топганининг 30 йиллигига бағишланган Ассамблея кенгашининг мажлисида иштирок этди.\nМДҲ иштирокчи давлатлари парламентлари ва халқаро ташкилотлар раҳбарлари ҳам қатнашган мажлисда Олий Мажлис Сенати раиси Танзила Норбоева маъруза қилди. Норбоева ўз нутқида Ассамблея қисқа вақт ичида МДҲ ҳудудида парламент аъзолари ўзаро ҳамкорлигининг самарали механизмига айланганини ва Ўзбекистон нафақат катта парламент оиласининг фаол иштирокчисига айлангани, балки МДҲ доирасида эришилган келишувларни амалга оширишга ҳам муносиб ҳисса қўшаётганини таъкидлади.\n“Бугунги кунда Ўзбекистон Республикаси Олий Мажлисининг 11 нафар депутати Парламентлараро Ассамблеянинг Доимий комиссиялари аъзоси бўлиб, улар фаолиятида фаол иштирок этиб келмоқда.\nЎзбекистонлик сенаторлар ва депутатлар Ҳамдўстлик маконида парламент ва Президент сайловларини ўтказиш учун МДҲ ПА мониторинг миссияларида мунтазам равишда (13 марта) иштирок этмоқда.\nҲозирги вақтда Котибият билан биргаликда МДҲ ПА Кенгаши ва Ассамблеяси мажлисларини юқори ташкилий даражада, шунингдек, МДҲ Ёшлар Парламентлараро Ассамблеясининг мажлисини жорий йилнинг кузида Тошкент шаҳрида ўтказишга ҳар томонлама тайёргарлик кўрилмоқда.\nИшончим комил, мазкур тадбирлар парламентлараро алоқаларни янада мустаҳкамлашга ва ҳамкорликдаги ҳаракатларнинг истиқболли режасини шакллантиришга хизмат қилади”, деган Норбоева.\nМажлисда “Мустақил Давлатлар Ҳамдўстлиги иштирокчи давлатлари Парламентлараро Ассамблеясининг 30 йиллигини нишонлаш тўғрисида”ги қарор кўриб чиқилган. Шунингдек, мажлисда соғлиқни сақлаш, сайлов жараёни ва бошқа масалалар муҳокама қилинган.


Питер Хюистра «Пахтакор» бош мураббийига айланди\nЖума, 15 Январ\nНидерландиялик мутахассис «Пахтакор» бош мураббийи этиб тайинланди. Бу ҳақда клуб расмий сайти хабар бермоқда.\n«Шу кунгача жамоамизда ёрдамчи мураббий сифатида ишлаб келган нидерландиялик мутахассис Питер Хюистра энди «Пахтакор» бош мураббийига айланди. У Шота Арвеладзе билан мураббийлар штабида бирга фаолият юритиб келаётганди. Охирги йилларда шакллантирилган ҳужумкор, чиройли ва мухлисларга маъқул келадиган футбол фалсафасига асосланган ўйин услубини янада яхшилаб боришга уриниш шу тариқа давом эттирилади», - дейилади клуб хабарида.\nПитер футболчилик фаолиятида Шотландиянинг машҳур клубларидан бири «Глазго Рейнжерс» шарафини беш мавсум ҳимоя қилиб, беш марта чемпионликка эришгани билан машҳур. Шунингдек, Питер «Гронинген», «Вендам», «Твенте», «Санфречче Хиросима», «Льерс» ва «Розендал» каби клубларда ўйнган. Нидерландия, Шотландия, Япония ва Бельгия чемпионатларида жами 413 беллашувда 78 гол уришга эришган. Нидерландия миллий жамоаси таркибида 1988-91 йилларда 8 ўйинда майдонга тушган.\nХюистра мураббийлик ишини 2001 йил «Гронинген» ёшлар жамоасида бош мураббий сифатида бошлаган. 4 йиллик фаолиятидан сўнг «Витесс» ва «Аякс» клубларида ёрдамчи мураббий бўлиб ишлаган. Кейин «Аякс» ёшлар жамоаси, «Гронинген», «Де Граафсхап» клубларида ва Индонезия миллий жамоасида бош мураббий сифатида фаолият олиб борди.\nЭслатиб ўтамиз, Шота Арвеладзе декабрь ойи якунида уч йиллик фаолиятидан кейин «Пахтакор» билан хайрлашганини эълон қилганди.\nПахтакор Питер Хюистра\nЎртоқлик учрашувлари. «Навбаҳор» «Андижон»ни мағлуб этди, «Турон» Про лига клуби билан дуранг ўйнади\nМираброр Усмонов хотирасига бағишланган ўртоқлик учрашуви: Ўзбекистон футбол ва футзал миллий жамоалари баҳсидан фотогалерея\n«Ҳеч қаерга кетганим йўқ». Даврон Файзиев истеъфога чиққани ҳақидаги гаплар, Анвар Бердиевнинг «Бухоро»да иш бошлагани ва клуб мақсади ҳақида\nЎртоқлик учрашуви. «Динамо» Ғузорда «Шўртан»ни мағлуб этди


Сирдарё энергия таъминоти – алоҳида эътиборда\nЭнергетика 30 сентябр 2020 141\nЭнергетика вазирлиги штаби Сирдарё вилояти истеъмолчиларини 2020/2021 йиллар куз-қиш мавсумида электр энергияси билан таъминлаш борасида амалга оширилаётган ишлар билан танишди.\nИшчи гуруҳ аъзолари Сирдарё вилоятидаги Сардоба сув омбори талафотлари оқибатида шикастланган Оқолтин туманидаги 35/10 кВли «Тоиров», Мирзаобод туманидаги 35/10 кВли «Уч том», Сардоба туманидаги 35/10 кВ «Янги ҳаёт» подстанциялари, ва электр узатиш тармоқларида таъмирлаш ишлари билан яқиндан танишди.\nМазкур туманларда қад кўтарган кўп қаватли уйларни электр таъминоти бўйича куз-қиш мавсумига тайёргарлиги Штаб томонидан ўрганилиб, аниқланган камчиликларни бартараф этилиши юзасидан тавсия ва кўрсатмалар берилди.\nМаълумот учун, вилоят истеъмолчиларига куз-қиш мавсумида жами 779,6 миллион кВт/соат электр энергияси етказиб берилади. Вилоятда электр энергияси истеъмолчилари сони 177 839 тани ташкил этади.\nИстеъмолчиларни электр энергияси билан таъминлаш учун 8,1 минг километр электр узатиш тармоқлари ва 2 526 та трансформатор пунктларидан (ТП) фойдаланилади.\nЖорий йилнинг 1 октябрига қадар 627,7 километр электр узатиш тармоқлари ва 219 та ТП мукаммал таъмирланади.\nБугунги кунга 36 та ТП, 4,3 тонна трансформатор мойи ва 42,6 километр кабель маҳсулотларининг авария захираси яратилган. Шунингдек, 11 та авария бригада ташкил этилган, деб хабар беради Энергетика вазирлиги матбуот хизмати.


"Время" дастурининг афсонавий бошловчиси Игорь Кириллов вафот этди - 30.10.2021, Sputnik Ўзбекистон\nСССР даврининг тимсолларидан бири, "Время" дастурини 20 йил олиб борган Игор Кириллов бугун вафот этди. 30.10.2021, Sputnik Ўзбекистон\nТОШКЕНТ, 30 окт - Sputnik. "Время" информацион дастурининг афсонавий бошловчиси, диктор Игорь Кириллов вафот этди. Бу ҳақида Россиянинг "Биринчи канал"и хабар қилмоқда. Ўлим сабабаларига ақнлиқ киритилмаган. Игорь Кириллов Москвада 1932 йилнинг 14 сентябрида туғилган. 1955 йилда Щепкин номидаги Олий Театр мактабини битирган. 1955-1956 йилларда Москва комедия театрида (Театр на Таганке) ишлаган. Аслида режиссёр бўлишни орзу қилган. Лекин 1957 йилдан бошлаб янги ташкил қилинган СССР телевидениесида диктор вазифасида ишлай бошлаган. 20 йилдан ортиқ вақт давомида "Время" дастурининг диктори бўлган. Ундан ташқари бошқа кўплаб теледастурлар бошловчиси бўлган, шунингдек Қизил майдонда бўлиб ўтган парадлар трансляциясини ҳам олиб борган.1968 йилдан 1989 йилга қадар Биринчи каналда дикторлар бўлимини бошқарган. 1995 йилдан бошлаб Биринчи каналда маслаҳатчи-диктор вазифасини бажарган. Игор Кириллов 1968 йилда СССРда хизмат кўрсатган диктор, 1982 йилда - СССР халқ артисти унвонига сазовор бўлган. 1977 йилда Давлат мукофоти лауреати, "Ватан олдидаги хизматлари учун" орденининг III ва IV даражаси лауреати бўлган. 2001 йилда Кириллов "Человек-эпоха" нуфузли унвон эгаси бўлган.\nссср, вафот этди, телевидение, россия\n13:29 30.10.2021 (янгиланди: 13:38 30.10.2021)\nСССР даврининг тимсолларидан бири, "Время" дастурини 20 йил олиб борган Игор Кириллов бугун вафот этди.\nТОШКЕНТ, 30 окт - Sputnik. "Время" информацион дастурининг афсонавий бошловчиси, диктор Игорь Кириллов вафот этди. Бу ҳақида Россиянинг "Биринчи канал"и хабар қилмоқда.\n"Эфиримиз бошланишидан бир неча дақиқа олдин қайғули хабар келди. Бугун Игорь Леонидович Кириллов вафот этди. Бизнинг афсонавий ҳамкасабамиз, дўстимиз ва кўпчиллик учун ҳақиқий ўқитувчимиз", - дейилган хабарда.\nЛекин 1957 йилдан бошлаб янги ташкил қилинган СССР телевидениесида диктор вазифасида ишлай бошлаган. 20 йилдан ортиқ вақт давомида "Время" дастурининг диктори бўлган. Ундан ташқари бошқа кўплаб теледастурлар бошловчиси бўлган, шунингдек Қизил майдонда бўлиб ўтган парадлар трансляциясини ҳам олиб борган.\nИгор Кириллов 1968 йилда СССРда хизмат кўрсатган диктор, 1982 йилда - СССР халқ артисти унвонига сазовор бўлган. 1977 йилда Давлат мукофоти лауреати, "Ватан олдидаги хизматлари учун" орденининг III ва IV даражаси лауреати бўлган. 2001 йилда Кириллов "Человек-эпоха" нуфузли унвон эгаси бўлган.


Европа иттифоқи Россияга қарши санкцияни яна узайтирди\nЕвропа иттифоқи Россияга қарши санкцияни яна...\n14.12.2018 15:02 0 176\nЕвропа иттифоқи мамлакатлари ва ҳукуматлари раҳбарлари Брюсселда бўлиб ўтаётган саммитда Россияга қарши 31 январда муддати тугайдиган иқтисодий санкцияларни яна ярим йилга узайтиришга қарор қилишди. Бу ҳақда ташкилот раҳбари Дональд Туск маълум қилди.\n— ЕИ Минск келишувларини амалга оширишда бир қадам ҳам силжиш бўлмаганини ҳисобга олиб Россияга қарши иқтисодий санкциялар муддатини узайтирди, — деди Туск.\nРоссияга қарши иқтисодий санкциялар 2014 йил июнида Донбасс осмонида MH17-рейсни амалга ошираётган Малайзияга қарашли «Boeing» йўловчи самолёти уриб туширилганидан сўнг кучга кирганди. Шундан бери санкциялар ҳар ярим йилда ўзгаришларсиз узайтириб келиняпти.\nРоссия санкция ЕИ\nЖамият 13/09, 08:41\nЗамонамиз қаҳрамони. Россияда автобус ҳалокатида йўловчиларни қутқарган йигит билан суҳбат (видео)\nТаълим 09/09, 14:28\nРоссия фан ва олий таълим вазири ўринбосари Ўзбекистондаги ОТМ филиаллари билан танишмоқда\nҲодиса 07/09, 10:32\nРоссияда Ўзбекистон фуқароси жасади топилди. Марҳум қурилишда баландликдан тушиб кетган\nШавкат Мирзиёев октябрда Озарбайжонга боради\nЎзбекистонлик таниқли спортчи «кўча жанги» қурбони бўлди\n#Тошкент - 717


Шавкат Мирзиёев: Айрим раҳбарларнинг чилдирмасига ўйнаш даври ўтди\n01:48 / 16.01.2017\n14 январь куни Вазирлар Маҳкамасининг мамлакатимизни 2016 йилдаги ижтимоий-иқтисодий ривожлантириш якунларини ҳар томонлама таҳлил қилиш ҳамда республика ҳукуматининг 2017 йил учун иқтисодий ва ижтимоий дастури энг муҳим йўналишлари ва устувор вазифаларини белгилашга бағишланган кенгайтирилган мажлиси бўлиб ўтди. Унда давлатимиз раҳбари Шавкат Мирзиёев сўзга чиқди ва турли соҳалардаги бир қатор муҳим камчиликлар ҳақида сўз юритди.\n"Барчамиз сўзсиз тушунамизки, иқтисодий ислоҳотлар ва ижтимоий ўзгаришларни муваффақиятли амалга ошириш иқтисодий ва молиявий органларнинг самарадорлигига боғлиқ. Улар яқин ва узоқ истиқболда мўлжалланган, мамлакатимиз иқтисодий қудратини мустаҳкамлашга доир стратегик вазифаларни нафақат ишлаб чиқиш, балки амалга оширишни таъминлашлари зарур".\nШу ўринда Шавкат Мирзиёев бундан бир неча йил олдинги ҳукумат мажлисида иқтисодиёт вазирлиги ва унинг собиқ раҳбари Ғуломовнинг фаолияти қаттиқ танқид қилинганини ёдга солди.\n"Ҳукумат мажлисида Иқтисодиёт вазирлиги республиканинг бошқа вазирлик ва идоралари учун локоматив вазифасини бажара олмаётгани таъкидланган эди. Афсуски, бугун очиқ айтиш керак, Иқтисодиёт вазирлиги шу вазифани ҳалигача бажармади".\nШундан сўнг аниқ факт ва муаммоларга мурожаат қилинди.\n"Тармоқлар бўйича таннарх ўртача 10 фоизга қисқартирилган бўлса-да, кимё ва енгил саноат, автомобилсозлик, қурилиш материаллари ва бошқа бир қатор тармоқларнинг айрим маҳсулотлари қимматлиги сабабли ташқи бозорда рақобатбардош бўла олмаяпти. Айрим корхоналар зарар билан ишламоқда.\nМаҳаллийлаштириш дастурини шакллантиришнинг аввалги усуллари эскирди. Экспортни прогноз қилиш билан бирга импортни пухта ва синчиклаб прогноз қилмаслигимизни қандай тушуниш мумкин?\nФақат ўтган йилнинг ўзида мамлакатимизда маҳаллийлаштирилган қарийб 400 миллион долларлик маҳсулот четдан импорт қилинган. Айниқса, "Ўзбекэнерго", "Ўзқурилиш материаллари" акциядорлик жамияти, "Олмалиқ" тоғ-кон комбинати, "Ўзфарм" саноат компанияси бунга берилиб кетган.\nҲурматли Галина Каримовна, бундан кейин ҳар ой, ҳар чорак якунланиши билан мавжуд аҳволни чуқур таҳлил қилган ҳолда таннархни ва импортни қисқартириш, маҳаллийлаштириш даражасини ошириш бўйича хўжалик бирлашмалари ва ҳокимлар томонидан амалга оширилаётган ишлар тўғрисида президентга шахсан маълумот киритасиз. Киритилган маълумотларга чуқур таҳлил - кўрилаётган ёки кўрилмаётган чоралар ёритилиши, шунингдек аниқ таклифлар бериш керак.\nАйрим раҳбарларнинг чилдирмасига ўйнаш даври ўтди. Шу асосда ҳар ойда бир марта президент раҳбарлигида селекторлик йиғилиши ўтказилади ва тегишли баҳо берилади.\nЎз вақтида Галина Каримовна, шахсан сиз ва жаноб Ғаниев эркин иқтисодий зоналар ташкил этишни таклиф қилгандингиз. Бу яхши ташаббус, лекин у охиригача ҳаракатлар билан мустаҳкамланмади. Исбот тариқасида Навоий эркин иқтисодий зонаси бўйича маълумотларни келтираман. 8 йил ўтди, атиги 24та лойиҳа амалга оширилиб, уларда хорижий инвестициялар улуши жуда паст ва атиги 900 нафар одам ишга жойлаштирилган. Ўтган йили эса маҳсулот ишлаб чиқариш ҳажми 24 фоизга камайган. Хорижий инвестицияларни жалб этиш бўйича ишлар қандай аҳволда экани танқидий таҳлилни талаб этади. Бундай инвестициялар улуши 30 фоизга тушиб қолган.\nЛойиҳаларни экспертиза қилиш ҳамда тендерларни ўтказиш бюрократлашиб кетгани энг асосий тўсиқлардан бири ҳисобланади. Лойиҳаларнинг техник-иқтисодий асосланиши бўйича экспертиза агентлиги ташкил этилгандан кейин ҳам сезиларли ўзгариш ва натижа йўқ. Агентлик раҳбари Ҳошимовдан ташаббус етишмайди. Ушбу масалаларга доир ҳукуматнинг 110-қарори тошдек қотиб кетган ва 10 йилдан бери қайта кўриб чиқилгани йўқ. Бундан экспертиза органларининг айрим қўли эгри раҳбарлари ва мутахассислари усталик билан нопок мақсадларда фойдаланмоқда. Шунинг учун, Галина Каримовна, сиздан 15 кун муддатда ушбу қарорга ўзгартириш киритиш бўйича таклиф киритишингизни сўрайман".\n"Буларнинг барчаси Иқтисодиёт вазирлиги ва унинг раҳбарияти вазифасига кирмайдими? "Биз ишлаб чиқдик ва тасдиқладик, энди сизлар амалга ошириш ва натижа учун мажбурсиз", деган фикрни қўлланма қилиб олиш мумкин эмас. "Бизнинг қароримиз энг юқори босқичдаги ҳақиқат ва қонун", деган нотўғри принципга асоссиз таяниш ва амал қилиш мумкин эмас. Шу муносабат билан бош вазир А. Ариповдан Иқтисодиёт вазирлигининг бутун тизимини қайта ташкил этишни таъминлайдиган ҳужжатлар тўпламини ишлаб чиқишни ва тақдим этишни тезлаштиришни сўрайман. Иқтисодиёт вазирлигининг вазифа ва функцияларини тубдан қайта кўриб чиқиш зарур".\nиқтисодиёт Шавкат Мирзиёев


"Энди ўзимизда бор": Тошкентда биринчи очиқ муз майдони очилди - видео - 08.01.2021, Sputnik Ўзбекистон\nТошкентнинг марказида, Алишер Навоий номидаги Давлат академик театри олдида республикада биринчи очиқ осмон остида муз майдони очилди. 08.01.2021, Sputnik Ўзбекистон\nСунъий қопламали кенг муз майдони ҳатто 15 даража ҳаво ҳароратида ҳам меҳмонларни қабул қилиши мумкин. Барча хоҳловчилар нафақат конкида учиши, балки пойтахтнинг гўзал кўринишларидан ҳам баҳраманд бўлишлари мумкин.Каток очилишига Россиядан махсус меҳмон - фигурали учиш бўйича Олимпия чемпиони Алексей Ягудин келди. У бошқа артистлар қатори очиқ музда байрам томошасида қатнашди.\nўзбекистон, тошкент, муз, мултимедиа\n10:36 08.01.2021 (янгиланди: 13:47 08.01.2021)\nТошкентнинг марказида, Алишер Навоий номидаги Давлат академик театри олдида республикада биринчи очиқ осмон остида муз майдони очилди.\nСунъий қопламали кенг муз майдони ҳатто 15 даража ҳаво ҳароратида ҳам меҳмонларни қабул қилиши мумкин. Барча хоҳловчилар нафақат конкида учиши, балки пойтахтнинг гўзал кўринишларидан ҳам баҳраманд бўлишлари мумкин.\nКаток очилишига Россиядан махсус меҳмон - фигурали учиш бўйича Олимпия чемпиони Алексей Ягудин келди. У бошқа артистлар қатори очиқ музда байрам томошасида қатнашди.


Хожа Аҳрор Валий мажмуаси (1404-1490)\nБош сахифа - Диққтатга сазовор жойлар - Самарқанднинг диққатга сазавор жойлари - Хожа Аҳрор Валий мажмуаси (1404-1490)\nXV асрга мансуб меъморий ёдгорликлардан бири. У мадраса, масжид ва минора ҳамда ҳовуздан иборат. Мадраса 1630-1631 йилларда Нодир Девонбеги маблағи ҳисобига қурилган. Хожа Аҳрор Валий ўз замонларида бутун Мовароуннаҳр ва Хуросонда машҳур шахс бўлган. Жуда катта ер-сув, мол-мулкка эга бўлиб, бутун умри, куч-ғайрати ва бор мол-мулкини юрт тинчлиги, ободлиги йўлида сарфлаган. Натижада мамлакатнинг ички ва ташқи сиёсий ҳаётида етакчи ўрин тутган. Хожа Аҳрор Валийни оддий фуқаро ҳам, акобир ҳам ўзларига бирдай пуштипаноҳ деб билар эди. Халқпарвар, дин ва сиёсат арбоби Хожа Аҳрор Валий 1404 йили қадим Шошнинг (Тошкент) Боғистон қишлоғида туғилиб, 1490 йили Самарқандда вафот қилган. Тасаввуфга оид бир қанча асарлар ёзган. Унинг “Рисолайи волидия ” асари халқ ичида машҳур бўлган.\nШердор мадрасаси Тиллақори мадрасаси


Хива ҳавзаларида Вьетнам балиқлари | QISHLOQ HAYOTI\nХиванинг кунчиқар томонида, Қорақум барханларига туташиб кетган Чинобод деган қишлоқда мисли денгиздек бир кўл бор. Унда Отабой Оллоберганов ва унинг фарзандлари балиқчилик билан шуғулланади.\nОтабой ака “Эшонравот” кўлида 1996 йили “Болтабой оқсоқол” балиқчилик фермер хўжалигини ташкил қилганди. Дастлабки йиллари мавжуд 125 гектар кўлдан балиқ етиштириш учун 63 гектаригина яроқли бўлиб, 20-30 тоннадан балиқ етиштиштириларди. Балиқ ҳавзаларини кенгайтириш ва сув ости майдонларини тозалаш ҳисобига кўлнинг сув ости майдони 100 гектарга етказилди ва балиқ етиштириш 5-6 баробарга ўсди. Отабой ака балиқ инкубациясини ҳам ташкил этди. Ҳозирда ушбу фермер хўжалигини ўғли Ҳайдарбек бошқаради.\nЯна бир ўғли Ҳурматбек “Эшонравот” балиқчилик фермер хўжалигини ташкил этган. Ҳозир мазкур хўжаликнинг 232 гектар ҳавзасида балиқ етиштирилмоқда. Ўтган йили аҳоли дастурхонига 490 тонна балиқ етказиб берилди.\nПрезидентимиз Хоразмга ташрифи чоғида Хива туманидаги “Болтабой оқсоқол” фермер хўжалигида ташкил этиладиган балиқчилик комплекси лойиҳаси билан яқиндан танишди. Фермер хўжалигида Вьетнам технологияси асосида балиқ етиштириш ва уни қайта ишлашни йўлга қўйиш режалаштирилган. Бу технология увилдириқларни интенсив усулда етиштириш ва ҳавзаларга юқори тиғизликда ўтказишга ихтисослашган. Бундай усул балиқларнинг омихта ем сарфига нисбатан ривожланиш суръатининг юқорилиги, салбий гидрокимёвий ҳолатлар ва касалликларга чидамлилиги билан ажралиб туради. Одатда, бир гектар ҳавзадан ўртача 15-20 центнер балиқ олинади. Вьетнам технологияси самарасида бу кўрсаткич 400 центнергача етади. Президентимиз ташрифидан кейин “Эшонравот” фермер хўжалиги ва “Ипотека-банк” ўртасида таъсис шартнома тузилиб, “Хоразмбалиқсаноатагро” МЧЖ ташкил қилинди. Айни кунларда агрофирмада балиқни қайта ишлаш ва консервалаш учун завод қурилиши ниҳоясига етмоқда. Консерва заводи учун керак бўладиган барча техникалар Хитой давлатидан олиб келинади. Агрофирма билан Хитой давлати ўртасида 5 миллиард сўмлик шартнома қилинди. Керакли жиҳозлар етиб келса, декабрь ойида завод ишга туширилади.\nЗамонавий технология асосида балиқ етиштириш ва уни қайта ишлаш бўйича фермер хўжалиги раҳбари Ҳурматбек Оллоберганов Вьетнам давлатида бўлиб, у ердаги мутахассислар билан шартнома тузиб қайтди. Ҳозирда вьетнамликлар билан биргаликда агрофирмада иш олиб борилмоқда. “Эшонравот” кўли ёнида Вьетнамдан олиб келинадиган балиқ личинкалари учун 15 та балиқ ҳавзаси тайёр ҳолга келтирилмоқда. Қолаверса, ўзимизда етиштирилаётган “дўнг пешона”, “оқ амур”, “сазан” балиқларини Вьетнам балиқлари билан чатиштириб, янги серҳосил нав яратиш кўзда тутилган.\nХўжаликда табиий ҳамда инкубация усулида балиқ чавоқлари етиштирилмоқда. Йил бошидан бери 139 тонна чавоқ етиштирилиб, шунинг ўзидан 2 миллиард 270 миллион сўм даромад қилинди. 60 тоннадан зиёд тирик балиқ сотилди.\nИшнинг кўзини билган фермер гилам тўқиш цехини ҳам ишга туширди. Унда 20 нафар ишчи ишлайди. Бундан ташқари, фермер паррандачилик билан ҳам шуғулланиб, янги иш ўринлари яратди. Ҳозир у ерда 1000 та парранда бор. Келажакда балиқ озуқаси учун экин экиш режалаштирилган. Унинг ҳисобидан омихта ем цехи ташкил қилинади.\n“Эшонравот” кўлида сайёҳлар учун дам олиш жойлари яратилган. Сайёҳлар ўтовлар ва европача услубда жиҳозланган хоналарда ҳордиқ чиқаришлари, кўл ва чўл ҳавосидан баҳра олишлари мумкин.


ОДКБ Тожикистонда ҳарбий машқ ўтказишни режалаштирмоқда - 27.05.2020, Sputnik Ўзбекистон\nОДКБ Тожикистонда ҳарбий машқ ўтказишни режалаштирмоқда. Тожик-афғон чегара ҳудудида ҳаракат қилиш машқлари бажарилади. 27.05.2020, Sputnik Ўзбекистон\nТОШКЕНТ, 27 май — Sputnik. ОДКБга аъзо давлатлар 2021 йилда Тожикистонда кенг кўламли ҳарбий машқ ўтказишни режалаштирмоқда. Бу ҳақда ОДКБ бош котиби Станислав Зась маълум қилди.\n"Келгуси йилда Тожикистонда ОДКБ давлатлари кучлари билан кенг кўламли машқлар ўтказишни режалаштирмоқдамиз, у ерда чегара можаросида ҳаракат қилиш машқларини бажарамиз", - деди у.\nОДКБ бош котибининг сўзларига кўра, ОДКБ айни вақтда тожик-афғон чегарасида террорчи гуруҳлар, жумладан ИШИД (Россияда тақиқланган) фаоллиги ошаётганини қайд этди.\nШу муносабат билан ОДКБ ҳозирда бу ҳудудда чегараларни мустаҳкамлаш бўйича турли чораларни кўрмоқда. ОДКБ чегара муаммосига жалб қилиш мақсадида БМТ ва ЕХҲТ билан фаол ҳамкорлик қилмоқда.\nЭслатиб ўтамиз, ўтган йили Тожикистонда ОДКБ давлатларининг "Бузилмас биродарлик" машқлари ўтказилганди. ОДКБнинг тинчликпарвар кучлари қочқинлар лагери назорат-ўтказиш пунктига шартли гуруҳлар томонидан қилинган ҳужумни қайтаришди.\nТожикистонда охирги марта машқ Афғонистонда террористларнинг фаоллиги ошгани сабабли ўтказилганди.


Жароҳат панд берган бир жанг тарихи: Леннокс Льюис - Виталий Кличко (ФОТО+ВИДЕО) / Olamsport.com\nЖароҳат панд берган бир жанг тарихи: Леннокс Льюис - Виталий Кличко (ФОТО+ВИДЕО)\nТеглар : БоксЛеннокс ЛьюисВиталий КличкоБир жанг тарихи\nБу жангда Виталий андердог (аутсайдер) сифатида қаралди. Аммо Кличко жангнинг бошидан бу шунчаки тахмин бўлганини исботлашни бошлади. У дастлабки икки раундда рақибига жуда кўп кучли ва аниқ зарбалар йўллади, бунинг оқибатида иккинчи раундда чемпионнинг қошидан қон оқишни бошлади. Шу тариқа дастлабки икки раунд украиналикнинг фойдасига ҳал бўлди.\nУчинчи раундда Льюис ўзига ўхшашни бошлади ва раундни ҳужумлар билан бошлайди. Унинг ўн қўл зарбаси тўғри Кличконинг чап кўзига етиб борди, шу тариқа Кличконинг ҳам чап кўзидан қон оқишни бошлади. Учинчи раунд ҳақиқий очиқ ҳужумкор тарзда якунланди. Тўртинчи раунд аввалгиларидек ҳужумкор ўтмади ва ҳар икки боксчи ҳам бироз дам олиш учун асосан клинчда ҳаракат қилишди.\nБешинчи раундда Леннокс Виталийнинг жароҳатланган чап кўзи томон кучли зарбалар йўллашда давом этди, бешинчи раунд якунидан сўнг Витанинг кўзидан қон оқиш тўхтамаётганди. Шунга қарамасдан, Кличко олтинчи раундга чиқди ва деярли битта кўз билан рингда ҳаракат қилди. Олтинчи раундда боксчилар яна бир бор очиқ жанг намойиш этишди.\nАммо олтинчи ва еттинчи раундлар оралиғида шифокор жангни тўхташига қарор қилди. Шу тариқа жангда катта устунликка эга бўла туриб, очколар ҳисобида олдинда боришига қарамасдан Виталий Кличко техник нокаут билан имкониятни бой бериб қўйди. Бу ғалабадан сўнг британиялик чемпион фаолиятини якунлади, Виталий эса кейинчалик укаси билан супероғир вазн тоифасида ҳақиқий «қирол»ларга айланишган.\nЖангни томоша қилинг:\n01 апр 06:37:52\nКличко Люисни дамини бериб қўйганди. Кейин Люис реваншдан очиқчасига қочганди. Эссиииииз.


«Толибон» Ўзбекистонни афғон самолёт ва вертолётларини қайтаришга чақирди — видео - Bugun.uz\n«Толибон» Ўзбекистонни афғон самолёт ва вертолётларини қайтаришга чақирди — видео\n09:56 | 12-01-2022\n«Толибон» ҳаракати Тожикистон ва Ўзбекистон расмийларини афғонистонликлар олиб ўтган самолёт ва вертолётларни қайтаришга чақирди. Бу ҳақда «TOLO news» хабар берди.\nКелтирилишича, «Толибон» томонидан тайинланган Афғонистон мудофаа вазири Муҳаммад Ёқуб бу ҳақда маълумот берган.\n«Тожикистон ёки Ўзбекистонга олиб ўтилган самолётларимиз қайтарилиши керак. Самолётларимиз хорижда қолишига ёки бу давлатлар ундан фойдаланишига йўл қўймаймиз. Келажакдаги ҳаво кучларимиз ҳеч қандай давлатга боғлиқ бўлмайди. Биз кучсизмиз, лекин ожиз эмасмиз. Ўзбекистон ва Тожикистон ‘Толибон’ ҳаракатининг сабрини синамаслиги ва афғон учувчилари олиб қочган самолёт ва вертолётларни қайтариб бериши керак. Акс ҳолда бу мамлакатлар салбий оқибатларга дуч келади», — деган Ёқуб.\nШу билан бирга, «Толибон» вакили яна бир бор аввалги тузум даврида Қуролли кучлар таркибида бўлган ҳарбийларни толиблар томонидан тузилган янги армия сафига қўшилишга чақирган. «Келинг, ҳукуматимизни қўллаб-қувватланг ва унга қаршилик кўрсатишни бас қилинг», — дея хулоса қилган у.\nАввалроқ «Толибон» ҳаракати Ўзбекистон билан чегарадош вилоятга махсус кучларни жойлаштирганди. Шунингдек, ҳаракат Тожикистон билан чегарага минглаб жангчиларни жойлаштиргани маълум қилинган.


Россия президенти Владимир Путин 14 апрелда унга коронавирусга қарши вакцинанинг иккинчи компоненти киритилганини маълум қилди.\n“Умид қиламанки, ҳаммаси яхши бўлади. Аниқроғи умид қилмайман, бунга ишонаман. Сизга ҳам шуни тилайман. Сиз ҳам ўзингиз ва яқинларингиз ҳақида қайғуриб, мендан ўрнак олиб, вирусга қарши эмланасиз”, деб айтган Путин.\nРоссия президенти коронавирус пандемияси тез орада ортга чекинишига умид билдирди.\nПутин вакцинанинг биринчи компоненти билан 23 март кун эмланганди. Кейинроқ у вакцина чап қўлига киритилганини, укол жойида бир неча соатдан кейин бироз ноқулайлик ҳис қилганини маълум қилганди. Россия раҳбарида эмланганидан кейин бошқа иккиламчи таъсирлар кузатилмаган.\nТаъкидлаш жоиз, ўшанда Путин айнан қайси вакцина билан эмланганига аниқлик киритмаган, бироқ у Россияда ишлаб чиқарилган воситалардан биридан фойдаланганини айтган.\nРоссияда коронавирусга қарши оммавий эмлаш 18 январдан бошланган. Барча истовчиларга бепул эмланиш таклиф қилинмоқда.\nРоссияда айни вақтда коронавирусга қарши учта вакцина рўйхатдан ўтказилган. Булар: Гамалея номидаги марказ ишлаб чиққан “Спутник V”, “Вектор” марказининг “ЭпиВакКорона” ва Чумаков номидаги марказнинг “КовиВак” вакциналари.


21:59 / 30.04.2017 2338 pdf Ўқиш режими + -\n– Саломатлик истайсанми? Марҳамат, рўза тут!\n– Юзинг нурли бўлишини истайсанми? Марҳамат, кечаси қоим бўл!\n– Фаравонлик истайсанми? Қуръон ўқи!\n– Бахт-саодат истайсанми? Намозларни ўз вақтида адо эт!\n– Кушойиш истайсанми? Истиғфор ҳамроҳинг бўлсин!\n– Ғам-ғуссанг аришини истайсанми? Доимо дуода бўл!\n– Машаққатдан қутулишни истайсанми? «Лаа ҳавла валаа қуввата иллаа биллааҳ»ни кўп айт («Аллоҳдан ўзгадан на қудрат, на қувват бор»)!\n– Барака истайсанми? Набий соллаллоҳу алайҳи васалламга салавот айт!\n– Ҳеч бир қийинчиликсиз ҳасанотларга эга бўлишни истайсанми? Марҳамат, мана шу ҳикматни дўстларингга жўнат!\n19:44 / 30.04.2017 3098\n22:01 / 30.04.2017 2137\n997 11:54 / 15.11.2018\n976 07:52 / 09.04.2019\n1424 06:05 / 29.09.2018\nЯхшиликни унинг аҳли бўлганларга ҳам, аҳли бўлмаганлар орасида қилавер. Агар аҳлига дуч келиб қолсанг, демак, ўша унинг аҳлидир. Бордию тўқнаш келмасанг, демак, сен ўзинг унинг аҳлисан\n900 08:45 / 20.12.2018


Автомобиль кузови турларини биласизми? » Скачать музыку бесплатно новинки музыки 2016-2017\nКомментариев: 0 Просмотров: 470 Дата: 7-04-2016, 18:00 Деярли ҳар куни Carzone.uz сайти орқали турли автомобиль янгиликларини ўқиб борасиз. Қайсидир янгиликда седан ҳақида гап кетса, қай бирида купе ёки универсаль тўғрисида маълумот берилади. Аммо ҳамма ҳам автомобиль кузовлари турларини яхши ажрата олмаса керак. Чунки улар сони шунчалик хилма-хилки, профессионалларгина бир қарашда машина қайси турга мансуб эканини ажратиб олиши мумкин. Шу боис навбатдаги мақоламизда енгил автомобиль кузовларининг энг кўп тарқалган турлари ҳақидаги маълумотлар эътиборингизга ҳавола этилади. Седан Седан — икки қатор тўлиқ ҳажмли (катта ёшли йўловчилар учун етарлича қулай бўлган) ўриндиқлар, салондан алоҳида бўлган юкхона ва орқа ойнада юқорига кўтариладиган эшиги бўлмаган енгил автомобиль кузови тури. Яхши таниш вакиллари — Nexia, Cobalt. Хэтчбек Хэтчбек – орқа ойнасида юқорига кўтариладиган эшик, орқа осмаси калта бўлган кузов тури. Яхши таниш вакили — Spark, Matiz. Универсал Универсал – орқа ойнасида эшиги ва салон билан бирлаштирилган юкхона ҳамда юкхона қопқоғи орқа қисмга қадар узайтирилган кузов тури. Энг сўнгги универсал кузовли автомобиллар — Chevrolet Corvette, Volvo V90, Fiat Tipo Estate. Лифтбэк Лифтбэк – седан, универсал ва хетчбек ўртасидаги тур. Хетчбэкдан орқа осмасининг узунлиги билан фарқ қилади: лифтбэкнинг орқа қисми седанники каби узун бўлади. Томнинг орқа қисми эса қия ва кам ҳолларда поғонасимон бўлиб, седанни эслатади. Яхши таниш вакиллари — LADA Granta. Купе Купе – икки эшикли енгил автомобиль кузови. Бир ёки икки қаторли ўриндиқлар, салонга туташмаган юкхона ҳамда орқа эшиксиз. Орқа йўловчилар бўлинмасининг ҳажми 0,93 м³дан ошмайди. Энг сўнгги тақдим этилган купе кузовли автомобиллар — Bentley Continental GT Speed, Chevrolet Camaro ZL1. Кабриолет Кабриолет – икки эшикли, юмшоқ ёки қаттиқ материалдан тайёрланадиган юқори қисми йиғилувчи енгил автомобиль кузови тури. Ўриндиқлар сони икки ёки ундан зиёд бўлиши мумкин. Энг сўнгги тақдим этилган кабриолет кузовли автомобиллар — Citroen E-Mehari, Mercedes-Benz C-Class . Родстер Родстер икки ўриндиқли томсиз ёки қаттиқ томли енгил спорт автомобили кузови тури. Кўп ҳолларда эшиклари бўлмайди. Яхши таниш вакиллари — Mazda MX-5, Mercedes-Benz SL. Тарга Тарга – 2 ўринли спорт автомобилига ўхшаш, том қисми олд ойналар билан, ўриндиқлари эса том ёки орқа орқа ойна билан мустаҳкам туташган кузов тури. Шунингдек, ўриндиқ орқасида roll bar – хавфсизлик дўғаси (ёйи) мавжуд. Лимузин Лимузин – ёпиқ кузов тури. Одатда ҳайдовчи ва салон ўртасида кўтариладиган ойна ўрнатилади. Кузов одатий седанга қараганда турли даражада узун бўлади. Стретч Стретч – ёпиқ кузов тури, олд ва орқа эшиклар ўртасида қўшимча жисмоний кесма мавжуд бўлиб, салонни узайтириш имконини беради. Йўлтанламас Йўлтанламас – ёпиқ автомобиль кузови тури. Ҳар қандай йўлда ёки махсус йўл қопламалари бўлмаган жойларда ҳам ҳаракатлана олади, ости қисми (клиранс) ердан анча баландда туради. Яхши таниш вакиллари — Toyota Prado. Кроссовер Кроссовер – ёпиқ автомобиль кузови тури. Йўлтанламас ва универсал ёки хетчбек хусусиятларини ўзида мужассамлаштиради. Яхши таниш вакиллари — Kaptiva. Пикап Пикап – икки ўриндиқли тижорий автомобиль кузови тури бўлиб, очиқ юк платформасига эга. Яхши таниш вакиллари —Nissan Titan, Chevrolet Colorado. Фургон Фургон – икки ўриндиқли тижорий автомобиль кузови тури. Ёпиқ юк платформасининг орқа деворига эшик ўрнатилади. Яхши таниш вакиллари — «Газел«, LADA Largus Минивэн Минивэн – ёпиқ автомобиль кузови тури бўлиб, салон юкхона билан қўшилиб кетган. Одатда — уч қатор ўриндиқ ўрнатилади. Салоннинг ички ҳажми кенгайтирилган. Салонга энг кўпи билан 8 киши жойлашади. Яхши таниш вакиллари — Orlando. Вагон Вагон – салон ичида ўтиш мумкин бўлган унча катта бўлмаган микроавтобусларда қўлланилувчи кузов тури. Унинг асосий ўзига хослиги юкхона ёки мотор учун алоҳида бўлинма мавжуд бўлмайди. Яхши таниш вакиллари — Damas. - деб хабар бермоқда Carzone.uz нашри.


Зокиров Сарварнинг ҳикояси – SEN.UZ\nЗокиров Сарварнинг ҳикояси\nЗокиров Сарвар Қашқадарё вилоятида истиқомат қилади. У юрак ҳасталиги билан туғилган. Йиллар давомида амалга оширилган даволанишлар ижобий самара бермади, ва Сарварнинг соғлиғи кундан кунга оғирлашиб бораверди. Лола Каримова-Тилляеванинг "Sen Yolg’iz Emassan" Фонди молиявий кўмагида 2016 йилнинг октябрь ойида Франциянинг Нант шаҳридаги клиникада Сарварга очиқ юрак операцияси бажарилди. Муваффақиятли ўтказилган ушбу операция Сарварга тенгқурлари қаторида соғлом ҳаёт кечириш имконини берди.


«Шоро» ичимликлари Бишкек кўчаларида йил бўйи сотилади | ҚИРҒИЗИСТОН ЯНГИЛИКЛАРИ\n"Шоро" ичимликлари Бишкек кўчаларида йил бўйи сотилади\nБишкек мэри Иса Омуркулов 2013 йилдан "Шоро" компанияси ичимликлари савдо нуқталари кўчалардан олиб ташланишини ва янгиларига алмаштирилишини эълон қилди.\nКомпаниядагилар савдо нуқталарининг иситишга мосланувчи ва йил бўйи турувчи бўлишини айтишди.\nОмуркулов Ўш бозори атрофидаги йўлларни очилишида “Шоро” ичимликлари савдо нуқталари компаниянинг эстетик вазифаларни бажара олмаганидан Бишкек кўчаларидан олиб ташланишини эълон қилди.\n2013 йилдан бу нуқталар “янги, барча санитария талабларига жавоб бера оладиганларига алмаштирилади”, деб қўшиб қўйди мэр.\nМиллий ичимлик савдо нуқталари Бишкек кўчаларида ҳозирда фақат баҳордан ёзнинг охиригача, яъни иссиқ кунларда очилади.\n“Шоро” компаниясидагилар шаҳар ҳокимининг сўзларини тасдиқлади.\n“Бу мэриянинг пойтахт ташқи кўринишини яхшилаш борасидаги талаби. Биз ҳаракатчан нуқталаримизни мукаммаллаштиришга қарор қилдик. Компания ҳозир янгиларига ишлов бериш билан шуғулланмоқда”, - дейди “Шоро” компаниясининг жамоатчилик билан алоқа бўлими вакили.\nЯнги нуқталарнинг эскизлари ишлов бериш босқичида ва ҳали ошкор қилинмади, давом этади бўлим ҳодими.\n“Янги нуқталар маҳсулотни йил бўйи сотишга мўлжалланган, йил бўйи турадиган бўлади. Компания шу билан боғлиқ равишда янги қиздирувчи ичимликлар ишлаб чиқаришни режалаштирмоқда”, - дейди компания ҳодимаси.\nБишкек мэрияси матбуот хизмати сотувчилар учун шарт-шароитлар ҳам яхшиланишини айтди.\n“Савдо маданиятлилашиши керак”, - дейди у.\n“Шоро” ёпиқ турдаги ҳиссадорлик жамияти 1992 йили очилган бўлиб, миллий алькогольсиз ичимликлар ҳамда маъданли ва булоқ сувларини ишлаб чиқариш билан шуғулланади.\nИчимликлар 1992 йилдан бери Бишкек кўчаларида бочкаларда сотилади. “Шоро”нинг бош рақиби “Артезиан” компаниясидир.\nАввалги мақолаСиёсатшунослар: Хитой раҳбариятининг ўзгариши Қирғизистон билан муносабатларга таъсир қилмайди\nНавбатдаги мақолаСуд 2010 йилги революция бўйича жиноий ишни қайта текширувга жўнатмади


Ўзи тенги аёлни келин қилган она изтироби:“Мени кечир, ўғлим!”\nКелишган, кўркам йигит бир аёлнинг олдида бошини эгиб турарди. Танимаганлар уларни она-бола бўлса керак, дейди. Таниганлар эса бошини эгиб: “Қандай замонларга қолдик”, деб ёқа тутиб ўтиб кетяпти. Ким улар? Нега одамлар ёқа тутади? Аёлнинг нозу карашмаси асло ёшига ярашмайди. Йигит унинг ёнида иложсиздай ўтиргани сезилиб турибди. Иккисининг хатти-ҳаракатини кузатганлар уларнинг онаю ўғил эмаслигини дарров англайди…


10:19 / 13.12.2017 3405 pdf Ўқиш режими + -\nШундоқ қилиб орадан, ўтди ойлар ва йиллар,\nУнут бўлди заҳматлар, бир оз хотиржам диллар,\nКўркам йигит бўлдилар, фақат мақтайди тиллар,\nНечун гўзал бўлмаслар, танлаб олганди АЛЛОҲ.\nСабоқ олиб улғайдилар, борган сайин,\nЧеҳралари кулиб турар,сўзлар майин,\nХулқи хушни севар фақат, билинг АЛЛОҲ.\nХулқларини аъло қилди,Буюк Холиқ,\nҚай холатда бўлсалар ҳам, аҳдга содиқ,\nЭнг мукаррам ушбу инсон, ҳамдга лойиқ,\nОлқишни ҳам энг зўрини, айтдиАЛЛОҲ.\nЭл аро содиқликда, бўлдилар Аҳмад Амин,\nҲукми одил мардЎғил ,кўрмади жами замин,\nДўсту душман изласа, топмагай феълда камин,\nТополмайди бенуқсон, қилиб қўйганди АЛЛОҲ.\nЎсдилар улғайдилар, хўп камолга етдилар,\nЮзлари худди ойдек, хатто ундан ўтдилар,\nХуш бичим жуссалари, елкалар кенг эрдилар,\nНиҳол мисол боғбондек, шакл берганди АЛЛОҲ.\nОҳ қанчалар хузурбахш, дилга ором сўзлари,\nҚорачиқлар қоп қора, оқлари нур кўзлари,\nБоболари Иброҳимга(А.С), ўхшар экан Ўзлари,\nКим боқсаки ул Зотга, роҳат берганди АЛЛОҲ.\nБир - биридан сал очиқ, ёйсимондур қошлари,\nТаърифгаожиз ақлим, гўзал азизбошлари,\nЖуда кўркам Ўзлари, йигирма беш ёшлари,\nЭнг мукаммал суратда, чирой берганди АЛЛОҲ.\nДона – донатишлари, бамисоли дур каби,\nТабассумқилса ул Зот, чароғондур нур каби,\nБундай гўзал суратга, лойиқ фақат хос Наби,\nОжиз қолдим ёзмоқга, илҳом бермаса АЛЛОҲ.\nМушкдан афзал ҳидлари, токи юрган йўллари,\nБўй тарқатар йўл эмас, Маккани бор чўллари,\nМушкга ботар тегса гар, муборак бир қўллари,\nТерни ҳам хушбўй қилар, йўқдан бор қилган АЛЛОҲ.\nЮрсалар гар боқсангиз, босиб турарсалобат,\nҚадамларишижоат, лекинбордир ҳаловат,\nХулқларини улуғлаб, уммат айтар саловат,\nСаловатга буюрган , Ўзи ҳам айтар АЛЛОҲ.\nДавом этсаммақтовларга, сўзлартопилмас,\nСиз ўйламанг шунинг билан,Сано ёпилмас,\nСаловатнилозим тутган, асло қоқилмас,\nҲабибини севганларни, севганди АЛЛОҲ.\nИнсу жинсдан бўлган уммат, бир тан бўлса ҳам,\nШаънларига марсияни, тинмайёзса ҳам,\nҚуръондаги битта оят,қисқабўлса ҳам,\nБарчақулдан, энгбуюк сўз, айтганди АЛЛОҲ.\nБуюк Роббим зикрқилди,оятида аҳлоқидан,\nАфзал қилди Ҳабибини, оламдабор махлуқидан,\nМусибатга шукр қилар, ҳарна келса Холиқидан,\n“Сиз буюк хулқ узрасиз” деб, Мустафони севди АЛЛОҲ.\n09:50 / 13.12.2017 4488\n10:27 / 13.12.2017 2534\n2599 20:53 / 18.11.2017\nМавлид ҳақида эътибор бериш керак бўлган нуқталарМавлид ҳақидаги тушунчамиз тугал бўлиши учун бу борадаги айрим хатоларни алоҳида таъкидлаб ўтиш муносибдир.1. давоми...\n1924 05:00 / 09.03.2017\n2021 10:58 / 05.12.2017\n1096 11:30 / 28.10.2019\n45044 11:58 / 10.10.2018\n57384 11:56 / 10.10.2018\n10120 15:03 / 10 март


Таяммум қандай қилинади? | Azon.uz - Ахборот-таҳлилий портал\n3738 12:00 16.06.2019\nИслом дини инсонларга фақатгина енгилликни хоҳлаб келган. Бунга кўплаб мисоллар келтиришимиз мумкин. Масалан рамазон ойида узрли кишига бериладиган имкониятлар, мусофир кишининг намозларни қаср қилиб ўқиши, имкони йўқларга ҳаж ва закот амаллари вожиб бўлмаслиги ва ҳокозолар. Агарда динимиздаги енгилликлар ҳақида фикр юратадиган бўлсак уларни нақадар кўп эканлигини кўрамиз. Таяммум ҳам мўмин инсонга берилган мана шундай енгилликларнинг биридир. Келинг энди таяммум ҳақида келган ҳужжатларни бирма-бир кўриб чиқайлик.\nАммор розияллоҳу анҳудан ривоят қилинади:\nУ киши: «Мен таяммум ояти нозил бўлган вақтда Расулуллоҳ соллаллоҳу алайҳи васаллам билан бирга эдим. Ва шундан сўнг биз бир ҳаракат билан юзимизга ва яна бир ҳаракат билан елкамизнинг ташқи ва пастки томонигача масҳ қилдик» дедилар.\nАммор розияллоҳу анҳудан ривоят қилинган бошқа бир ҳадисда у киши шундай дейдилар: «Биз Расулуллоҳ алайҳиссалом билан бирга бир сафарда эдик. Шунда Оиша розияллоҳу анҳонинг бўйниларидаги тақинчоқлари йўқолиб қолди. Саҳобалар уни то эрта тонгача қидирдилар. Ўшанда уларнинг бирортасида ҳам сув йўқ эди. Шундан сўнг пок тупроққа таяммум қилишга рухсат этувчи оят нозил бўлди. Мусулмонлар туриб, қўлларини ерга урдилар ва юзларига масҳ қилдилар ва яна қўлларини ерга уриб, ички ва ташқи томони ила то елкаларигача масҳ қилдилар».\nИмом Таховий роҳматуллоҳи алайҳ айтадилар:\nИбн Маслама, Аммор, Зуҳрий ва унинг шогирдларидан иборат бўлган бир гуруҳ имомлар шу ҳадисларни олдилар ва таяммум ҳудди мана шундай бўлади, дейишди. Бунга бир гуруҳ имомлар хилоф қилдилар ва улар ҳам икки гуруҳга бўлиндилар. Улардан бўлган биринчи тоифа яъни Абу Ҳанифа, имом Шофий, имом Саврий ва Шаъбийлар таяммум юз ва икки қўлнинг тирсаклари билан бўлади деса, ўшалардан бўлган иккинчи тоифа Ато, Ибни Мунзир, Абзоий ва бир гуруҳ ҳадис соҳиблари эса таяммум юз ва икки кафт учун бўлади, дейишди.\nКейинги келган икки тоифа аввалгиларига қарши ҳужжат келтиришиб, айтишдики: «Аммор ибн Ёсир розияллоҳу анҳу, Расулуллоҳ алайҳиссалом уларга худди мана шундай таяммум қилишга буюрганларини зикр қилмадилар балки, у киши саҳобалар қандай таяммум қилганларини хабар бериб қўйдилар холос». Бундан ташқари таяммум ояти нозил бўлган вақтда фақатгина «таяммум қилинглар» деган мазмундаги оят нозил бўлган, лекин уни қандай қилиш ҳолати айтилмаган. Шунинг учун ҳам уларнинг баъзилари елкаларигача таяммум қилиб юришарди. Кейин эса таяммумни қандай қилиш ояти нозил бўлди. Бу оят ўшандай қилиб юрган одамларнинг таяммумини бекор қилди.\nБир киши Умар розияллоҳу анҳунинг ҳузурларига келиб айтдики:\n«Мен сафарда эдим жунуб бўлиб қолдим ва сув топа олмадим», деди. Шунда Умар розияллоҳу анҳу унга қараб: «Намоз ўқимайсан», дедилар. Бу гапни эшитиб турган Аммор розияллоҳу анҳу: «Эй Амирул мўминун эсламаяпсизми мен ва сиз бир сарияда эдик сўнг жунуб бўлиб қолдик, сув топа олмадик сиз намоз ўқимадингиз мен эса тупроқда тозаландим. Биз Набий соллаллоҳу алайҳи васалламнинг ҳузурларига келдик ва бўлган воқеани айтиб бердик. Сўнгра У Зот айтдиларки сенга кифоя қилар эди деб, икки қўли билан уради ва қўлига пуфлайди ва яна икки қўли билан юзи ва икки кафтларига масҳ қилади, деб, таяммумни ўргатдилар».\nАммор розияллоҳу анҳу юқорида айтиб ўтилган воқеада қилган ишлари билан таяммумни ирода қилган эканлар. Агар у кишининг ишлари оят нозил бўлгандан кейин бўлганда эди таяммуми таяммум ўрнига ўтарди. Бу бизнинг наздимиздадир яна ҳам Аллоҳ билгучироқдир.\nЧунки Аммор розияллоҳу анҳу фақат жанобат учун таяммум қилинади таҳоратсизликни кетгазиш учун эмас, деб ўйлардилар ҳатто Расулуллоҳ унга иккиси ҳам бир хил деб ўргатмагунларигача.\nХулоса ўрнида Жобир розияллоҳу анҳудан келтирилган ривоятни айтиб ўтамиз.\nБир киши Жобир розияллоҳу анҳунинг олдиларига борди ва айтдики: «Мен жунуб бўлиб қолдим ва тупроққа ағанадим» деди. Шунда Жобир розияллоҳу анҳу, «Эшакка ўхшадингми» дедилар. Ва у зот икки қўлини тупроққа урди ва юзига масҳ тортди ва яна ерга урди ва икки қўлини тирсакларигача масҳ тортдилар ва айтдиларки, таяммум шундай бўлади.\nМана шу ҳадисни ҳанафий мазҳаби уламолари олдилар ва тайммум худди мана шундай бўлади, деб зикр қилдилар.\n600 10:40 29.05.2021\n3775 16:00 17.04.2021\n627 19:30 08.03.2021\n1710 21:55 11.02.2021\n2035 05:05 30.08.2019\n2146 17:00 20.07.2019


Таълим даражаси юқори бўлмаган мактаблар малакали кадрлар билан кучайтирилади | NORMA.UZ\nВазирлар Маҳкамасининг 15.10.2021 йилдаги “Таълим даражаси юқори бўлмаган мактабларга малакали ўқитувчи-педагогларни жалб қилиш чора-тадбирлари тўғрисида”ги 646-сон қарори қабул қилинди.\n2021 йил 1 мартдан бошлаб таълим даражаси юқори бўлмаган мактабларда дарс бериш учун бошқа ҳудудлардан жалб қилинган олий ва биринчи тоифага эга ўқитувчи-педагогларнинг базавий тариф ставкаларига махсус устамалар жорий қилинади. Бунда:\nбир маъмурий-ҳудудий бирликлар доирасида бошқа туман ва шаҳарлардан келиб фаолият юритаётган ўқитувчи-педагогларнинг базавий тариф ставкаларига 50%;\nбошқа маъмурий-ҳудудий бирликдан келиб фаолият юритаётган ўқитувчи-педагогларнинг базавий тариф ставкаларига 100% махсус устамалар тўланади.\nтаълим даражаси юқори бўлмаган мактаблар рўйхати Халқ таълими вазирлиги ҳамда Таълим сифатини назорат қилиш давлат инспекцияси томонидан аниқланади ва ХТВнинг расмий веб-сайтида эълон қилинади;\nмахсус устамалар улар борган мактаб таълим даражаси юқори бўлмаган мактаблар рўйхатидан чиқарилган йилдан кейинги йил учун ҳам тўланади.\nҲужжат билан белгиланишича, махсус устамалар умумтаълим фанларидан бири бўйича халқаро тан олинган сертификатга ёки умумтаълим фанларини билиш даражаси тўғрисидаги сертификатга эга бўлган тақдирда тўланади.\nҲужжат билан Таълим даражаси юқори бўлмаган мактабларда таълим бериш учун бошқа ҳудудлардан ўқитувчи-педагогларни жалб этиш тартиби тўғрисидаги низом тасдиқланди. У қуйидагиларни назарда тутади:\nХалқ таълими вазирлиги томонидан Таълим сифатини назорат қилиш давлат инспекцияси томонидан таълим даражаси юқори бўлмаган мактабларнинг рўйхатини шакллантириш тартиби;\nтаълим даражаси юқори бўлмаган мактабларда дарс бериши учун бошқа ҳудудлардан ўқитувчи-педагогларни жалб этиш схемаси;\nпедагогларга қўйиладиган талаблар;\nбошқа ҳудудлардан жалб қилинган ўқитувчиларни ишга қабул қилиш ва меҳнатига қўшимча ҳақ тўлаш тартиби.


Galaxy S22 Ultra'нинг янгиланган рендерлари чиқди - Terabayt.Uz\nАввалроқ CAD рендерлари Galaxy S22 Ultra'нинг дизайни қандай бўлишини кўрсатиб берган эди. Аммо Technizo Concept билан ҳамкорликда LetsGoDigital смартфон бошқачароқ дизайнда бўлишини маълум қилди. Кўп ўтмай, IceUniverse инсайдери Twitter орқали S22 Ultra'нинг камералар модули Galaxy Note10+ смартфонининг вертикал жойлашган камераларига ўхшаш эканлигини кўрсатувчи суратларни эълон қилди.\nЎҚИНГ: Galaxy A13 5G'нинг рендерлари эълон қилинди\nOnLeaks бир неча ҳафта олдин “P“ шаклидаги камера модулига эга бўлган Galaxy S22 Ultra'нинг рендерларини ўз саҳифасида эълон қилган эди. Энди эса LetsGoDigital смартфонда иккига ажралган камера модуллари бўлишини кўрсатувчи суратларни тақдим этди.\nҚурилма такомиллашган телефото камералари билан жиҳозланиши кутилмоқда. 108МП асосий ҳамда 12МП ультракенг камералари ўзгармайди, лекин компания иккита телефото камераларни такомиллаштиради. Шунингдек, LetsGoDigital барча камералар оптик тасвир барқарорлаштиргичи билан жиҳозланишини тахмин қилмоқда. Ўтган йилги S21 Ultra'нинг ультракенг камерасида ушбу технология йўқ эди.\nКомпания янги смартфоннинг умумий дизайнини ҳам ўзгартирмоқчи. Қурилма корпусининг четлари Note20 Ultra'ники каби қиррали бўлади. Ушбу ечим смартфонда стилус учун етарлича жой яратиб беришга имкон беради.\nУмуман олганда, Galaxy S Ultra модели энди Galaxy Note сериясининг давомчиси бўлади. Чунки компания Note сериясидан воз кечишга қарор қилган. Янги S22 серияси эса февраль ойида бўлиб ўтадиган Бутунжаҳон мобил конгрессида тақдим этилади. Смартфон қора, оқ, қизил рангларда сотувга чиқиши кутилмоқда.\nЎҚИНГ: Сўнгги прошивка Galaxy А52'нинг тезкор хотира ҳажмини оширади


Организмда калий етишмаслигидан дарак берувчи 8 симптом - Daryo\n11:58, 17.05.2021 22786\nОрганизмда калий етишмаслигидан дарак берувчи 8 симптом\nМия фаолияти, мушаклар, асаб тизими учун муҳим ҳисобланган калийнинг етишмаслиги саломатликда турли муаммолар келиб чиқишига сабаб бўлиши мумкин.\nСурункали чарчоқ ва ҳолсизлик\nКун давомида сурункали чарчоқ ва лоҳасликнинг кузатилиши калий танқислигидан дарак беради. Гап шундаки, ушбу минерал мушаклар қисқариши ва мия фаолияти учун муҳим саналади. Унинг етишмаслиги нафақат мия, балки бутун тананинг сустлашишига олиб келади.\nМушаклар спазми, яъни назорат қилиб бўлмайдиган қисқариш аксарият ҳолларда, организмдаги мураккаб кимёвий алмашинувларда иштирок этадиган калий етишмаслиги сабаб кузатилади.\nҲазм жараёнида муаммо\nКалий етишмаслиги, шунингдек, ҳазм жараёнида ҳам муаммолар пайдо бўлишига олиб келиши мумкин. Мушаклардан ташкил топгани сабаб мазкур минерал етишмаганда ошқозонда ҳам бузилиш кузатилиши, бу муаммо кўнгил айниши, овқат ҳазм бўлмаслиги билан намоён бўлиши мумкин.\nЮрак уришининг тезлашиши\nАксарият ҳолларда юрак стресс хавотир, қўрқув ёки хурсандчилик сабаб тез уриши мумкин. Аммо эмоционал тинчлик вақтида ҳам бесабаб шу ҳолат кузатилса, бунга организмдаги калий танқислиги сабаб бўлиши мумкин.\nҚон айланиш жараёнида муҳим рол ўйнагани сабаб ҳам калийнинг етишмаслиги мушакларга таъсир кўрсатади, оқибатда оғриқ кузатилиши мумкин.\nҚўл-оёқларнинг увишиб қолиши\nАсаб тизими функцияси учун муҳим бўлган калийнинг танқислиги қўл ва оёқларнинг увишишига сабаб бўлиши мумкин. Калийнинг меъёрдан кам экани нервлар билан боғлиқ сигналларни сусайишига олиб келади.\nНафас олишнинг қийинлашиши\nҚон ўпкаларга етарли миқдорда кирмагани сабаб ҳам калийнинг ўткир етишмаслиги нафас олишнинг қийинлашишига олиб келади. Калий миқдори камайганда ўпкалар одатдаги сингари кенгая ва қисқара олмайди.\nКайфиятнинг кескин ўзгариши\nМия фаолиятида муҳим рол ўйнагани сабаб ҳам калий етишмаслиги эмоционал ҳолатда ўз аксини топади. Кайфиятнинг тўсатдан, бесабаб ўзгариши сизга ушбу минерал етишмаётганидан дарак бериши мумкин.\nБаҳор мавсумида истеъмол қилиш тавсия этиладиган 5 та маҳсулот\nКучли иммунитет гарови — Б5 витаминига бой бўлган 5 маҳсулот\nАвитаминознинг олдини олиш учун организмни кузга қандай тайёрлаш керак?\n23:54 Бугун 3510\n23:34 Бугун 1647\n23:28 Бугун 1636\n23:15 Бугун 2075\n07:11, 17.09.2021 89214\n09:52, 17.09.2021 65287\n20:16, 17.09.2021 61292\n09:14 Бугун 59526